**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Νοεμβρίου 2022, ημέρα Τετάρτη και ώρα 16.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών-Τροποποιήσεις στον ν. 4871/2021 και λοιπές ρυθμίσεις του Υπουργείου Δικαιοσύνης».

Στη συνεδρίαση παρέστησαν ο Υπουργός Δικαιοσύνης, κ. Κωνσταντίνος Τσιάρας, ο Υφυπουργός Δικαιοσύνης κ. Γεώργιος Κώτσηρας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Δούνια Παναγιώτα (Νόνη), Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ελευθεριάδου Σουλτάνα, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Στολτίδης Λεωνίδας, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Σακοράφα Σοφία και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών-Τροποποιήσεις στον ν. 4871/2021 και λοιπές ρυθμίσεις του Υπουργείου Δικαιοσύνης».

Η οργάνωση των συνεδριάσεών μας προτείνεται να έχει ως εξής: Αύριο, Πέμπτη 1 Δεκεμβρίου, στις 10 το πρωί, θα πραγματοποιηθεί η ακρόαση των εξωκοινοβουλευτικών προσώπων. Ακολούθως, στις 13.00΄, θα πραγματοποιηθεί η επί των άρθρων συζήτηση του νομοσχεδίου και θα ολοκληρώσουμε τη β΄ ανάγνωση τη Δευτέρα, 5 Δεκεμβρίου στις 16.00΄.

Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Κύριε Πρόεδρε, επί της διαδικασίας και για τον προγραμματισμό των συνεδριάσεων, ξέρετε και εσείς ότι αύριο είναι προγραμματισμένο να ξεκινήσει δεύτερο νομοσχέδιο στην Επιτροπή μας, σοβαρό νομοσχέδιο, που αφορά τη λειτουργία της ΕΥΠ. Αύριο, είναι στην Ολομέλεια προγραμματισμένη συζήτηση για το νομοσχέδιο για τη δευτεροβάθμια υγεία, ένα σοβαρότατο νομοσχέδιο που αφορά τους πάντες και θέλουμε να τοποθετηθούμε. Δεν είναι δυνατόν με τέτοιους ρυθμούς να έρθουν σε μια βδομάδα ουσιαστικά και να προσπαθείτε να τα στριμώξετε σε τρεις μέρες, να συζητηθούν δύο σοβαρά νομοσχέδια του ίδιου Υπουργείου, που οι περισσότεροι εμπλεκόμενοι ταυτιζόμαστε στην επεξεργασία των νομοσχεδίων. Δεν μπορούμε να κατανοήσουμε τον λόγο που γίνεται με τόσο πιεστικές διαδικασίες. Εκτός αν, πράγματι, σχεδιάζει η Κυβέρνηση να πάει για εκλογές τον Γενάρη και τώρα κάνει χριστουγεννιάτικη «σκούπα», πριν κλείσουμε, να προλάβει να ξεφορτωθεί τις εκκρεμότητες. Δεν μπορεί να νομοθετούμε, όμως, με αυτές τις διαδικασίες.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας έχω νέα, υπάρχει και τρίτο νομοσχέδιο για τη δημοτική αστυνομία.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Κύριε Πρόεδρε, ακόμα χειρότερα. Μην το λέτε για καλό. Ευχαριστώ που ενισχύετε την επιχειρηματολογία μου, αλλά δεν μπορεί να γίνεται με τέτοιους όρους η επεξεργασία των νομοσχεδίων, δηλαδή, σήμερα και αύριο να έχουμε δύο νομοσχέδια να συζητήσουμε και ένα στην Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Κομνηνάκα, ο σχεδιασμός του κοινοβουλευτικού έργου περνάει από τη Διάσκεψη των Προέδρων. Τα ζητήματα αυτά ετέθησαν εκεί. Αντιλαμβάνομαι ότι υπάρχει φόρτος για όλους μας. Αυτός είναι, όμως, ο σχεδιασμός. Θα προσπαθήσουμε να ανταποκριθούμε κατά τον καλύτερο δυνατό βαθμό σε αυτό.

Να ζητήσω τώρα εκπροσώπους φορέων, όσον αφορά τις προτάσεις από τους Εισηγητές και Ειδικούς Αγορητές των κομμάτων.

Ο κ. Στυλιανίδης, εκ μέρους της κυβερνητικής πλειοψηφίας, έχει τον λόγο.

### ΕΥΡΙΠΙΔΗΣ ΣΤΥΛΙΑΝΙΔΗΣ (Εισηγητής της Πλειοψηφίας):Κύριε Πρόεδρε, εμείς προτείνουμε την Ένωση Δικαστών και Εισαγγελέων Ελλάδος, την Ένωση Εισαγγελέων Ελλάδος, την Ολομέλεια Δικηγορικών Συλλόγων Ελλάδος, την Ομοσπονδία Δικαστικών Υπαλλήλων Ελλάδος, την Ένωση Διοικητικών Δικαστών, την Ένωση Δικαστικών Λειτουργών του Συμβουλίου της Επικρατείας και την Εθνική Σχολή Δικαστικών Λειτουργών.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Θα παρακαλούσα να τις έχουμε και γραπτώς, με την ιεράρχηση που εσείς κρίνετε σκόπιμη, προκειμένου να καταλήξουμε στους φορείς εάν, αυτοί που προταθούν, υπερβαίνουν τους δέκα συνολικά.

### Η Εισηγήτρια της Μειοψηφίας, η συνάδελφος, κυρία Σουλτάνα Ελευθεριάδου;

### ΣΟΥΛΤΑΝΑ ΕΛΕΥΘΕΡΙΑΔΟΥ(Εισηγήτρια της Μειοψηφίας): Με κάλυψε ο συνάδελφος, κύριε Πρόεδρε. Στην ιεράρχηση, νομίζω ότι πρώτη πρέπει να είναι η Ομοσπονδία Δικαστικών Υπαλλήλων Ελλάδος.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Σας ευχαριστώ, κυρία Ελευθεριάδου.

### Η Ειδική Αγορήτρια του Κινήματος Αλλαγής, κυρία Νάντια Γιαννακοπούλου;

### ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής): Έχω υπερκαλυφθεί και εγώ. Βεβαίως, συμφωνούμε ότι η Ομοσπονδία Δικαστικών Υπαλλήλων Ελλάδος πρέπει να είναι οι πρώτοι, οι οποίοι θα κληθούν, όπως και η Ολομέλεια των Δικηγορικών Συλλόγων, η Ένωση Δικαστών και Εισαγγελέων, όλες οι ενώσεις δικαστών. Ενδεχόμενα, να πρέπει να υπάρχει και εκπρόσωπος του ΕΚΔΔΑ, προκειμένου να ακουστεί και η δική τους άποψη.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Σας ευχαριστώ, κυρία Γιαννακοπούλου.

### Η Ειδική Αγορήτρια του Κομμουνιστικού Κόμματος Ελλάδος, κυρία Μαρία Κομνηνάκα.

### ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ): Νομίζω ότι έχουν καλυφθεί όλοι οι φορείς, τους οποίους αφορά το νομοσχέδιο.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Ευχαριστώ, κυρία Κομνηνάκα.

### Ο Ειδικός Αγορητής της Ελληνικής Λύσης, ο κ. Χήτας, έχει να προσθέσει;

### ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Αυτούς θα καταθέσουμε και εμείς, είμαστε καλυμμένοι.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Σας ευχαριστώ, κύριε Χήτα.

### Τέλος, η Ειδική Αγορήτρια του ΜέΡΑ25, η κυρία Μαρία Απατζίδη; Έχετε επιπλέον φορείς, κυρία Απατζίδη;

### ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25): Όχι, κύριε Πρόεδρε, έχουμε καλυφθεί και εμείς.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Σας ευχαριστώ.

### Επομένως, οι φορείς που ακούστηκαν, θα κληθούν όλοι. Παρακαλώ να τους απευθύνουμε πρόσκληση, έτσι ώστε αύριο το πρωί να είναι στη συνεδρίαση για την ακρόαση των εξωκοινοβουλευτικών προσώπων, προκειμένου να καταθέσουν τις δικές τους παρατηρήσεις επί του σχεδίου νόμου.

### Κύριε Υπουργέ, θέλετε να κάνετε κάποια δήλωση πριν ξεκινήσουμε;

### ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης): Όχι.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Προχωρούμε στις επί της αρχής τοποθετήσεις Εισηγητών και Ειδικών Αγορητών και καλώ στο βήμα τον Εισηγητή της Πλειοψηφίας, Βουλευτή Ροδόπης της Νέας Δημοκρατίας, τον συνάδελφο, κ. Ευριπίδη Στυλιανίδη.

### ΕΥΡΙΠΙΔΗΣ ΣΤΥΛΙΑΝΙΔΗΣ (Εισηγητής της Πλειοψηφίας): Ευχαριστώ πολύ, κύριε Πρόεδρε.

### Κύριοι Υπουργοί, κυρίες και κύριοι συνάδελφοι, κεντρική επιδίωξη της Κυβέρνησης είναι σαφώς η βελτίωση της ταχύτητας και της ποιότητας της παρεχόμενης δικαιοσύνης. Η επίτευξη ενός τόσο κρίσιμου εθνικού στόχου είναι πολυπαραγοντική υπόθεση.

### Μια σημαντική παράμετρος εκτός των άλλων που την επηρεάζει είναι αναμφισβήτητα η υποστελέχωση των κεντρικών και των περιφερειακών δικαστηρίων από εξειδικευμένους και συνεχώς καταρτιζόμενους στα νέα δεδομένα δικαστικούς υπαλλήλους. Αυτό το ξέρουμε ιδιαίτερα εμείς που εκπροσωπούμε την περιφέρεια εδώ στο Κοινοβούλιο.

### Όσο φιλότιμο και αν είναι το υφιστάμενο προσωπικό, όσο ικανοί και ευσυνείδητοι και αν είναι οι Έλληνες δικαστές, αυτό δεν αρκεί, αν οι υποδομές και τα μέσα δεν εκσυγχρονίζονται και η διοίκηση δεν ενισχύεται κεντρικά και περιφερειακά από δικαστικούς υπαλλήλους, κατάλληλα επιλεγμένους, σωστά εκπαιδευμένους, αποκλειστικά γι’ αυτό το σκοπό που υπηρετούν, συνεχώς επιμορφούμενους, για να μπορούν να προσαρμόζονται στις σύγχρονες ανάγκες απονομής δικαιοσύνης, με ποιότητα, αλλά, κυρίως, και με ταχύτητα που σε πάρα πολλές περιπτώσεις είναι το ζητούμενο.

### Σε αυτή την αναγκαιότητα απαντά με πληρότητα το παρόν σχέδιο νόμου του Υπουργείου Δικαιοσύνης. Συγκεκριμένα, εισάγει για πρώτη φορά κατεύθυνση δικαστικών υπαλλήλων στην Εθνική Σχολή Δικαστικών Λειτουργών που αφορά στον κλάδο των γραμματέων όλων των κατηγοριών, Π.Ε., Τ.Ε. και Δ.Ε., αναγνωρίζοντας τον ειδικό ρόλο που καλούνται αυτοί να διαδραματίσουν στη συνέχεια της καριέρας τους.

### Αυτός είναι και ο σκοπός του σχεδίου νόμου, όπως καθορίζεται στο άρθρο 1. Για τους παραπάνω λόγους, τροποποιείται ο ν. 4871/2021 στο Α΄ 246, προκειμένου η Εθνική Σχολή Δικαστών να οριστεί ως αρμόδια, για την επιλογή, την κατάρτιση και την επιμόρφωση των δικαστικών υπαλλήλων, για να εναρμονιστεί με βάση αυτό η προηγούμενη νομοθεσία, όπως αυτό ορίζεται στο άρθρο 2.

Από το δεύτερο έως το τέταρτο μέρος του σχεδίου νόμου και συγκεκριμένα στα Άρθρα 3 έως 59 προσαρμόζονται οι διατάξεις του ν.4871/2021 στα νέα δεδομένα τόσο από άποψη ορολογίας, όσο και ουσιαστικά. Παράλληλα, θεσπίζονται λεπτομερώς ρυθμίσεις για την επιλογή, την κατάρτιση και την επιμόρφωση των δικαστικών υπαλλήλων από την Εθνική Σχολή Δικαστών. Η εισαγωγή των δικαστικών υπαλλήλων στην Εθνική Σχολή γίνεται με εισαγωγικό διαγωνισμό, που θα προκηρύσσεται κάθε έτος προκειμένου να καλυφθούν οι κενές θέσεις δικαστικών υπαλλήλων του κλάδου των γραμματέων όλων των κατηγοριών. Ο εισαγωγικός διαγωνισμός διενεργείται από επιτροπή που απαρτίζεται από τρεις Ανώτατους Δικαστικούς Λειτουργούς, ένα Δικαστικό Υπάλληλο -τον Προϊστάμενο της Γραμματείας Εφετείου ή Διοικητικού Εφετείου-, ένα μέλος ΔΕΠ και τρία μέλη του ΑΣΕΠ και περιλαμβάνει δύο στάδια, ένα γραπτό και ένα προφορικό.

Το πρώτο στάδιο, το οποίο διεξάγεται στη Θεσσαλονίκη εντός του τρίτου δεκαημέρου του μηνός Ιουνίου, περιλαμβάνει γραπτή εξέταση σε τρεις θεματικές ενότητες. Ειδικότερα, θέματα γενικής παιδείας και θέμα σχετικό με την οργάνωση των δικαστηρίων και των εισαγγελιών και τρίτον στοιχεία δικαίου ιδίως Συνταγματικού και Δικονομικού με τη μορφή γραπτού δοκιμίου ή θεμάτων πολλαπλής επιλογής. Οι επιτυχόντες του πρώτου σταδίου συμμετέχουν στο δεύτερο στάδιο, το οποίο συνίσταται σε προφορική εξέταση. Οι επιτυχόντες εγγράφονται στην Εθνική Σχολή Δικαστών ως εκπαιδευόμενοι δικαστικοί υπάλληλοι και λαμβάνουν καθ’ όλη τη διάρκεια της φοίτησής τους αποδοχές ίσες με τις συνολικές αποδοχές του νεοδιοριζόμενου δόκιμου δικαστικού υπαλλήλου της κατηγορίας τους. Επίσης, προβλέπεται δικαίωμα για ιατροφαρμακευτική περίθαλψη και για δαπάνες μετακίνησης που γίνονται για εκπαιδευτικούς λόγους. Ο χρόνος φοίτησης στην Εθνική Σχολή προσμετράται στη μισθολογική και βαθμολογική εξέλιξη των υπαλλήλων.

Η εκπαίδευση των δικαστικών υπαλλήλων στην Εθνική Σχολή Δικαστών περιλαμβάνει δύο στάδια κατάρτισης. Το πρώτο στάδιο διαρκεί τρεις μήνες συνήθως από τον Ιανουάριο μέχρι το τέλος του Μάρτη. Περιλαμβάνει θεωρητική εκπαίδευση στις διδακτικές ενότητες που έχουν καθοριστεί από το Συμβούλιο Σπουδών της Εθνικής Σχολής, εκπαιδευτικές επισκέψεις σε Δικαστήρια και Εισαγγελίες και παρακολούθηση σεμιναρίων. Ολοκληρώνεται με γραπτές εξετάσεις που διενεργούνται από τριμελή επιτροπή που συγκροτείται με απόφαση του Υπουργού Δικαιοσύνης. Οι επιτυχόντες του πρώτου σταδίου κατάρτισης περιλαμβάνονται ανά κατηγορία σε πίνακα, που αναρτάται στην ηλεκτρονική πλατφόρμα της σχολής και συνεχίζουν στο δεύτερο στάδιο κατάρτισης, το οποίο διαρκεί άλλους τρεις μήνες συνήθως από τον Απρίλιο μέχρι τέλος Ιουνίου.

Το στάδιο αυτό περιλαμβάνει, κυρίως, πρακτική άσκηση των εκπαιδευομένων σε διάφορες δικαστικές υπηρεσίες, σε Πρωτοδικεία, σε Εισαγγελίες, σε Διοικητικά Πρωτοδικεία. Κατά το στάδιο αυτό, οι εκπαιδευόμενοι εκτελούν υπό την καθοδήγηση των εκπαιδευτών ως άσκηση όλες τις ενέργειες των γραμματέων των εν λόγω δικαστικών υπηρεσιών όπως θα χρειαστεί να τις κάνουν στο μέλλον. Οι εκπαιδευτές του σταδίου αυτού βαθμολογούν τους εκπαιδευόμενους με ειδικά αιτιολογημένη κρίση με βάση το ήθος και τη συμπεριφορά τους, την εργατικότητα και την επιμέλειά τους, τη συνεργασία τους με τους εκπαιδευτές, τους δικαστές και τους δικαστικούς υπαλλήλους και την ικανότητά τους βέβαια να διεκπεραιώνουν τις εργασίες που τους ανατίθενται.

Ο τελικός βαθμός αποφοίτησης προκύπτει από τον μέσο όρο των βαθμών των δύο σταδίων. Η Σχολή συντάσσει πίνακα αποφοίτησης ανά κατηγορία εκπαίδευσης με τη σειρά επιτυχίας των σπουδαστών. Μετά την ολοκλήρωση και των δύο σταδίων κατάρτισης, το Συμβούλιο Σπουδών Δικαστικών Υπαλλήλων κρίνει για κάθε σπουδαστή αν διαφέρει το προσήκον ήθος σε σχέση με τα καθήκοντα που θα του ανατεθούν κατ’ αναλογία της σχετικής κρίσης που επιφυλάσσεται και για τους δικαστικούς λειτουργούς. Επίσης, προβλέπεται η ψυχιατρική διερεύνηση της προσωπικότητας των εκπαιδευομένων, η οποία περιλαμβάνει γραπτή αλλά και προφορική ψυχομετρική δοκιμασία και διενεργείται από τριμελή επιτροπή που απαρτίζεται από ψυχιάτρους με βαθμό Επιμελητή Α και Β ψυχιατρικής μονάδας κρατικού ή πανεπιστημιακού νοσοκομείου.

Παράλληλα, προβλέπεται η διαρκής επιμόρφωση των δικαστικών υπαλλήλων από την Εθνική Σχολή Δικαστών που αποσκοπεί αφενός στον εμπλουτισμό των γνώσεων τους και αφετέρου στη διαρκή ενημέρωσή τους σε κάθε συναφές με την άσκησή τους έργο και θέματα. Η διεξαγωγή προγραμμάτων επιμόρφωσης πραγματοποιείται είτε στην έδρα της Εθνικής Σχολής είτε διαδικτυακά. Επίσης, προβλέπεται ότι η Εθνική Σχολή μπορεί να διοργανώσει, είτε αυτοτελώς είτε σε συνεργασία με αντίστοιχους δικαστικούς ή εκπαιδευτικούς φορείς των κρατών μελών της Ευρωπαϊκής Ένωσης, ειδικά προγράμματα κατάρτισης και επιμόρφωσης για δικαστικούς υπαλλήλους που προέρχονται από τα κράτη αυτά ή από τρίτες χώρες, έτσι ώστε, μεταξύ άλλων, να μεταφερθεί η τεχνογνωσία της εκπαίδευσης σε χώρες που δεν έχουν αντίστοιχη εμπειρία και να ενισχυθεί η θέση της Ελλάδας στο ευρωπαϊκό και το διεθνές νομικό γίγνεσθαι.

Στον νόμο, επίσης, προβλέπεται και η εκπαίδευση του διδακτικού προσωπικού. Η διαδικασία αυτή, γνωστή ως training of the trainers, η εκπαίδευση των εκπαιδευτών δηλαδή, συνιστά διεθνή εκπαιδευτική πρακτική, που εφαρμόζεται σε πολλές χώρες, όπως η Αγγλία, οι Ηνωμένες Πολιτείες, η Γαλλία, αλλά και σε διεθνείς οργανισμούς, όπως, για παράδειγμα, το πρόγραμμα HELP του Συμβουλίου της Ευρώπης, και έχει ως σκοπό να συστήσει στους διδάσκοντες το περίγραμμα και τους όρους της μεθόδου διδασκαλίας, με σκοπό τη μεγιστοποίηση του εκπαιδευτικού αποτυπώματος στη διαδικασία της εκπαίδευσης.

Παράλληλα, με το προς ψήφιση νομοσχέδιο, εισάγονται τροποποιήσεις τόσο στον Κώδικα Δικαστικών Υπαλλήλων του ν.4798/2021, όσο και στον ν.4765/2021 για τον εκσυγχρονισμό του συστήματος προσλήψεων στο δημόσιο τομέα και ενίσχυση του Ανώτατου Συμβουλίου Επιλογής Προσωπικού, του ΑΣΕΠ, με σκοπό την εναρμόνισή τους με το κανονιστικό πλαίσιο της Εθνικής Σχολής Δικαστών. Τέλος, θεσπίζονται μεταβατικές διατάξεις, που αφορούν τόσο στο χρόνο διενέργειας των εξετάσεων, με σκοπό την άμεση κάλυψη των κενών που υπάρχουν στις δικαστικές υπηρεσίες, όσο και στον προϋπολογισμό της Εθνικής Σχολής για το 2023.

Στο πέμπτο μέρος του νομοσχεδίου εισάγονται τροποποιήσεις στον ν.4871/2021 που διέπει την Εθνική Σχολή Δικαστικών Λειτουργών, που στόχο έχουν την επικαιροποίηση μιας σειράς διατάξεων, λόγω της εκ των υστέρων ισχύος νέου κώδικα οργανισμού δικαστηρίων και οργάνωσης δικαστικών λειτουργών, δηλαδή του ν.4938/2022. Επίσης, πραγματοποιούνται διορθωτικές παρεμβάσεις στο στάδιο της κατάρτισης των εκπαιδευόμενων δικαστικών λειτουργών, καθώς και σε σχέση με την επιμόρφωση των δικαστικών λειτουργών.

Συμπερασματικά, η νομοθετική αυτή πρωτοβουλία του Υπουργείου Δικαιοσύνης και του Υπουργού, αποτελεί μία σημαντική μεταρρύθμιση, που διασφαλίζει μεν το αυτονόητο, το οποίο, όμως, δυστυχώς, για πολλά χρόνια υπήρξε ζητούμενο στη χώρα μας. Από το 2015 και μετά σας θυμίζω ότι η αναλογία δικαστικών υπαλλήλων μειώθηκε από 1 δικαστή ανά 2,53 υπαλλήλους, σε 1 δικαστή ανά 1,09 δικαστικούς υπαλλήλους, με συνέπεια αρκετά δικαστήρια να δυσκολεύονται να λειτουργήσουν, με αποτέλεσμα να συσσωρεύονται απαράδεκτα υποθέσεις, με κίνδυνο να φτάσουμε ακόμα και σε αρνησιδικία, λόγω έλλειψης εξειδικευμένων δικαστικών υπαλλήλων.

Κυρίες και κύριοι συνάδελφοι, την εκτίμηση αυτή δεν την κάνω εγώ. Την κάνει η Ευρωπαϊκή Επιτροπή και το Συμβούλιο της Ευρώπης για την αποτελεσματικότητα της δικαιοσύνης, σε έκθεση-μελέτη που δημοσιοποίησε το 2021 για τη λειτουργία των δικαστικών συστημάτων στα κράτη-μέλη της Ευρωπαϊκής Ένωσης και άρα και στην Ελλάδα, στη σελίδα 640.

Ο νέος νόμος στοχεύει στην αποκατάσταση της αναλογίας τριών δικαστικών υπαλλήλων ανά δικαστή. Διασφαλίζει την αξιοκρατική επιλογή, την άρτια θεωρητική και πρακτική τους εκπαίδευση, την εξ αρχής συνεργασία των δικαστικών υπαλλήλων με τους δικαστές, τη διά βίου εκπαίδευσή τους σε νέες δεξιότητες και, επομένως, την εξοικείωση με τη συνεχώς εξελισσόμενη ψηφιακή τεχνολογία. Ο νόμος εκσυγχρονίζει τεχνικά, βελτιώνει λειτουργικά και θωρακίζει θεσμικά το χώρο της ελληνικής δικαιοσύνης. Γι’ αυτό, αποτελεί ένα σημαντικό βήμα προς τα εμπρός. Για τους λόγους αυτούς, η Νέα Δημοκρατία ψηφίζει το παρόν νομοσχέδιο. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας)**: Ευχαριστώ, κύριε Πρόεδρε. Κυρίες και κύριοι βουλευτές, κύριε Υπουργέ, είμαστε γενικά υπέρ του να αποτυπώνεται η πολιτική στόχευση και αντίληψη του κάθε Υπουργού σε νομοσχέδια, όταν, όμως, αυτό δεν γίνεται με προχειρότητα και δεν γίνεται χωρίς να λαμβάνονται υπόψη οι αντικειμενικές συνθήκες του κλάδου στον οποίο αφορά το νομοσχέδιο, δηλαδή, η πραγματικότητα, καθώς και χωρίς να λαμβάνεται υπόψη η θέση, οι απόψεις και οι προτάσεις των ανθρώπων, των φορέων, οι οποίοι θα κληθούν να αντιμετωπίσουν τις συνέπειες από τη νομοθέτηση του κάθε Υπουργείου.

Ποιες, λοιπόν, είναι οι πραγματικές ανάγκες και η καθημερινότητα που καλούνται να αντιμετωπίσουν οι δικαστικοί υπάλληλοι στα δικαστήρια; Ποια είναι η εικόνα των δικαστηρίων μας αυτήν τη χρονική στιγμή που φέρνετε το νομοσχέδιο; Υποστελέχωση των δικαστηρίων όλης της χώρας. Πάνω από το 32% των οργανικών θέσεων στα δικαστήρια της χώρας είναι σήμερα κενές και η κατάσταση βαίνει επιδεινούμενη, λόγω των αποχωρήσεων και λόγω των συνταξιοδοτήσεων. Περίπου 3.000 οργανικά κενά έχουμε αυτήν τη στιγμή. Αναλογία δικαστικών υπαλλήλων προς δικαστικούς λειτουργούς 1,34 προς 1 και ενώ υπάρχουν περιπτώσεις που ένας δικαστικός υπάλληλος εξυπηρετεί τρεις δικαστές.

Σημαντικά κενά που έχουν δημιουργηθεί και σας τα έχουν επισημάνει κατά καιρούς και ειδικά το τελευταίο έτος, όχι μόνο η Ομοσπονδία Δικαστικών Υπαλλήλων με κάθε τρόπο, κινητοποιήσεις, απεργίες και τα λοιπά, αλλά και η Ένωση Δικαστών και Εισαγγελέων και η Συντονιστική Επιτροπή των Δικηγορικών Συλλόγων Ελλάδος, με ανακοινώσεις και συμπαράσταση στον αγώνα που δίνουν οι δικαστικοί υπάλληλοι. Σημαντικά κενά που δημιουργούν πρόβλημα όχι μόνο στις συνθήκες εργασίας των δικαστικών υπαλλήλων, αλλά και στην ίδια την απονομή της δικαιοσύνης και ως προς την ταχύτητα και πολλές φορές και ως προς την ποιότητα. Τρία έως 4,5 χρόνια για έκδοση απόφασης στα πολιτικά δικαστήρια κατά μέσο όρο. Τέσσερα έως 5 χρόνια στα ποινικά δικαστήρια κατά μέσο όρο.

Η δικαιοσύνη, κύριε Υπουργέ, βουλιάζει και τα φαινόμενα ακόμα και αρνησιδικίας πολλαπλασιάζονται. Έχουμε δικαστές που έχουν εκδιωχθεί από το Δικαστικό Σώμα, διότι δεν έβγαζαν δικαστικές αποφάσεις. Η σύγκριση με τις άλλες χώρες της Ευρωπαϊκής Ένωσης αποτελεί όνειδος για τη χώρα μας. Αναλογία υπαλλήλων δικαστών μέσος όρος στην Ευρωπαϊκή Ένωση 3,5 δικαστικοί υπάλληλοι προς 1 δικαστή. Μέσος όρος στις χώρες του ΟΟΣΑ για οριστική εκτέλεση απόφασης ενάμισης χρόνος.

Επίσης, η χώρα μας έχει την τρίτη θέση στην Ευρωπαϊκή Ένωση σε εκκρεμείς υποθέσεις και, επίσης, είμαστε τελευταία χώρα στη δυνατότητα on-line πρόσβασης στις δικαστικές αποφάσεις. Να μιλήσω και για τα δικαστικά κτήρια που, στις περισσότερες περιοχές της χώρας, δεν πληρούν ούτε τις στοιχειώδεις συνθήκες αξιοπρεπούς λειτουργίας. Δεν παρέχουν ασφάλεια έναντι των καιρικών φαινομένων, ούτε προσφέρουν στοιχειώδεις ιατρικές υπηρεσίες έκτακτης βοήθειας για εργαζόμενους και συναλλασσόμενους και τέλος οι αμοιβές δικαστικών υπαλλήλων μείον 35%. Θα το αναφέρω παρακάτω.

Αυτές είναι οι πραγματικές συνθήκες των δικαστηρίων μας. Τις γνωρίζετε και σύμφωνα με αυτές θα έπρεπε να νομοθετείτε, ώστε να επιταχύνετε την επίλυση όλων αυτών των προβλημάτων. Και εσείς, τι κάνετε; Δεν θα σας πω εγώ. Σας λέει η Ομοσπονδία Δικαστικών Υπαλλήλων. Σας καταγγέλλει. Έχει βγάλει ανακοινώσεις καταγγελτικές για το συγκεκριμένο νομοσχέδιο. Τι κάνετε, λέει; Συστήσατε, λέει, πριν τέσσερις μήνες, νομοπαρασκευαστική επιτροπή με έργο την επεξεργασία του σχεδίου νόμου με τίτλο «Εθνική Σχολή Δικαστικών Υπαλλήλων». Έγιναν οι εργασίες της νομοπαρασκευαστικής επιτροπής αυτής. Μόλις ολοκληρώθηκαν, λέει, οι εργασίες και παραδόθηκε το πόρισμα της επιτροπής στο Υπουργείο σας, εσείς, αιφνιδιαστικά και χωρίς καμία αιτιολογία, φέρατε προς ψήφιση ένα άλλο σχέδιο νόμου, το σημερινό, που δεν πρόκειται να ιδρυθεί καμία Σχολή Δικαστικών Υπαλλήλων, αλλά, πολύ απλά και εν ολίγοις, οι προσλήψεις και η επιμόρφωση των δικαστικών υπαλλήλων θα γίνονται μέσω της Εθνικής Σχολής Δικαστικών Λειτουργών. Η Ομοσπονδία Δικαστικών Υπαλλήλων το καταγγέλλει αυτό. Εγώ δεν ήμουν στη νομοπαρασκευαστική.

Αυτό, πέραν του ότι επιβεβαιώνει αυτό που είπα στην αρχή, ότι το νομοσχέδιο που φέρατε δεν έλαβε υπόψη του τις απόψεις, την κριτική, τις προτάσεις των αρμοδίων, των καθ’ ύλην αρμόδιων δικαστικών υπαλλήλων, είναι και απαξιωτικό τόσο προς τους δικαστικούς υπαλλήλους όσο και προς τα μέλη της νομοπαρασκευαστικής επιτροπής, δικαστικούς λειτουργούς, δικαστικούς υπαλλήλους, υπηρεσιακούς παράγοντες. Θα μας τα πούνε, φαντάζομαι, και αυτοί αύριο, στη συνεδρίαση ακρόασης των φορέων.

Ποιο είναι, όμως, το αποτέλεσμα αυτού του νομοσχεδίου; Πάλι μας το λένε οι καθ΄ ύλην αρμόδιοι. Αυτοί που, κάθε μέρα, καλούνται να αντιμετωπίσουν τα προαναφερόμενα, που σας είπα, προβλήματα. Δεν θα αντιμετωπίσει την υποστελέχωση. Τα κενά αυτά, με τον τρόπο που προβλέπεται να καλυφθούν στο νομοσχέδιο δεν θα καλυφθούν, λένε οι υπάλληλοι στην Ομοσπονδία τους «ούτε σε δέκα χρόνια». Και, φυσικά, δεν αντιμετωπίζεται την υπαμειβόμενή εργασία των δικαστικών υπαλλήλων, που έχουν μειωθεί οι αποδοχές τους, δραματικά, από το 2011, με τη λαίλαπα του πρώτου μνημονίου όταν καταργήθηκαν, εν μια νυκτί, το επίδομα ειδικών συνθηκών και ο διανεμητικός λογαριασμός του Τ.Α.Χ.Δ.Ι.Κ..

Και όλα αυτά, εν μέσω μνημονίων, ίσως, να είχαμε όλοι μας μια δικαιολογία. Τώρα, όμως, υπό τις σημερινές συνθήκες, θα έπρεπε, μέσα στο νομοσχέδιό σας, να υπάρχει κάποια πρόβλεψη για αύξηση των αμοιβών τους.

Επίσης, τι σας λένε; Ότι η διαδικασία που προβλέπετε σε αυτό το νομοσχέδιο, για την πρόσληψη των υπαλλήλων είναι πολύπλοκη και απαιτητική, παρακάμπτετε το ΑΣΕΠ και μπαίνουν γραπτές εξετάσεις και προφορικές στο ίδιο γνωστικό αντικείμενο. Επίσης, τι σας λένε; Ότι η επιμόρφωση των δικαστικών υπαλλήλων δεν χρειάζεται να γίνεται μέσω της σχολής. Είναι ζητούμενο, διαχρονικό ζητούμενο των δικαστικών υπαλλήλων να υπάρχει δια βίου επιμόρφωσή τους και είναι και λογικό. Γιατί, οι ανάγκες αλλάζουν που πρέπει, να παρέχουν τις υπηρεσίες τους, αλλά υπάρχει η Εθνική Σχολή Δημόσιας Διοίκησης και το Ι.Ν.Ε.Π, όπου θα μπορούσε να γίνει αποτελεσματικότερα η επιμόρφωσή τους.

Σας προτείνουν, γιατί το νομοσχέδιο δεν ανταποκρίνεται στις ανάγκες τους, σας προτείνουν την άμεση προκήρυξη διαγωνισμού με ενεργοποίηση, θα μας τα πουν και αύριο, τα λέω επιγραμματικά, με ενεργοποίηση του άρθρου 1, του ν.4798/2021, τον προγραμματισμό των προσλήψεων δικαστικών υπαλλήλων σε βάθος τριετίας, την επαναθεσμοθέτηση του επιδόματος ειδικών συνθηκών, που είχε καθιερωθεί παλαιότερα, την έγκριση, σε μόνιμη βάση, 20 ωρών μηνιαίως, για υπερωριακή απασχόληση σε όλους τους δικαστικούς υπαλλήλους της χώρας.

Να πω εδώ ότι πρέπει να θεσμοθετηθεί η υπερωριακή απασχόληση, έστω και 20 ωρών, για όσους από εμάς είμαστε εν ενεργεία δικηγόροι και βρισκόμαστε στα δικαστήρια. Αντιλαμβανόμαστε την ανάγκη, πολλές φορές, να παραταθεί το ωράριο πέραν της τρεις η ώρα το μεσημέρι, διότι δεν τελειώνουν οι δίκες και, δυστυχώς, οι καημένοι οι δικαστικοί υπάλληλοι, πολλές φορές, αρνούνται και είναι λογικό. Θα πρέπει να τους δώσουμε κάποια κίνητρα.

Φυσικά, την εκπαίδευση και επιμόρφωση των υπηρετούντων και νέων διοριζομένων δικαστικών υπαλλήλων, από κρατικούς φορείς, αποσυνδεδεμένη από τις διαδικασίες πρόσληψης.

Εγώ, λοιπόν, συναινώ κυρίως και θα ήθελα να σας κάνω έκκληση να δεχθείτε ένα από τα αιτήματα, να γίνει άμεσα, γρήγορα και εύκολα πρόσληψη, τουλάχιστον, για τις κενές θέσεις που ενέκυψαν το 2022, με βάση το άρθρο 11 παράγραφος 3 του ν.4798/2021, που προβλέπει ότι «με Προεδρικό διάταγμα, που εκδίδεται με πρόταση των Υπουργών Δικαιοσύνης και Εσωτερικών, μετά από γνώμη των δικαστικών λειτουργών και των συνδικαλιστικών οργανώσεων, μπορούν να πληρωθούν θέσεις δικαστικών υπαλλήλων κατά παρέκκλιση από τις διατάξεις που αφορούν τους Δημοσίους Διοικητικούς Υπαλλήλους».

Με τον τρόπο που εσείς θέλετε να κάνετε τις προσλήψεις, οι οποίες αφορούν μόνο γραμματείς, όχι τους υπόλοιπους κλάδους και ειδικότητες που απασχολούνται στα δικαστήρια, δεν θα κάνετε προσλήψεις δακτυλογράφων, επιμελητών, πληροφοριακών, οικονομολόγων, μεταφραστών, μόνο γραμματείς θα προσληφθούν και, μάλιστα, απ’ ό,τι φαίνεται από την πίεση για τον προγραμματισμό προσλήψεων για το 2023, από τις 630 θέσεις που φιγουράρουν για το Υπουργείο Δικαιοσύνης, γραμματείς και επιμελητές είναι μόνο 175.

Επομένως, γι’ αυτούς έρχεται το νομοσχέδιο, για τους 175 το 2023 και, ενδεχομένως, για κάποιες κενές θέσεις που μείνανε από τον προγραμματισμό προσλήψεων του 2022.

Τα δικαστήρια έχουν ανάγκη, επομένως, από άμεση τοποθέτηση προσωπικού, τώρα, σήμερα, αύριο.

Αυτό μπορεί να γίνει με το ν.4798/2021, άρθρο 11, νόμος που έχει μείνει ανενεργός και δεν ξέρουμε γιατί. Δικός σας νόμος είναι.

Για τις υπόλοιπες ειδικότητες, εκτός από τους γραμματείς, θα πρέπει να γίνει διαγωνισμός και είναι άγνωστο πότε θα γίνει διαγωνισμός και άγνωστο πότε θα καλυφθούν τα κενά στα δικαστήρια. Θα σας θυμίσω μόνο ότι για το Ειρηνοδικείο της Θάσου, είχατε κάνει προκήρυξη για τις δύο κενές θέσεις, την πήρατε πίσω και είπατε ότι θα πληρωθούν οι θέσεις μέσω της Σχολής Δικαστικών Υπαλλήλων.

Αυτό, όμως, που φαίνεται είναι ότι ακόμα κι αν όλα πάνε καλά, ακόμα και αν δεν υπάρχει κανένα πρόβλημα, ο πρώτος διαγωνισμός θα γίνει το 2023. Άρα, μιλάμε ότι, στην καλύτερη των περιπτώσεων, οι τοποθετήσεις στις κενές θέσεις θα γίνουν με το νέο δικαστικό έτος.

Επίσης, ένα πολύ μεγάλο θέμα αυτό του νομοσχεδίου, που θα επισημάνω σήμερα και στην επί των άρθρων συζήτηση θα πούμε περισσότερα, είναι ότι οι βαθμολογητές στις εξετάσεις θα είναι ήδη γνωστοί και θα είναι και αυτοί που θα βάζουν τα θέματα. Αυτό δημιουργεί ερωτηματικά και ανησυχίες για το πόσο διαβλητές θα είναι αυτές οι εξετάσεις όταν αυτοί που βάζουν τα θέματα θα είναι ήδη γνωστοί και θα βαθμολογούν κιόλας. Είναι προβληματικό αυτό, δεν συμβαίνει πουθενά.

Επίσης, απόλυτα δυσλειτουργικό θα είναι να υποχρεώνονται οι υποψήφιοι να μετακομίζουν στη Θεσσαλονίκη και μετά να ξαναμετακομίζουν στην Αθήνα.

Επίσης, δεν προβλέπονται ειδικές κατηγορίες στο άρθρο 13 του ν.4765/2021, τρίτεκνοι, παλιννοστούντες και τα λοιπά. Δεν προβλέπεται ότι θα μπορούν να έχουν κάποια επιπλέον μόρια και σε αυτό τον διαγωνισμό, όπως σε όλους τους διαγωνισμούς. Στον τελευταίο διαγωνισμό του ΑΣΕΠ για τους δικαστικούς υπαλλήλους, δεν εξαιρούνταν αυτές οι κατηγορίες. Τώρα, γιατί εξαιρούνται;

Τέλος, υπάρχει τεράστιος κίνδυνος να δημιουργηθούν υπάλληλοι δικαστικοί δύο ταχυτήτων. Αυτό πρέπει από τώρα να το αποκλείσετε. Δεν θα πρέπει υπάλληλοι που διορίζονται στα δικαστήρια με τη νέα διαδικασία να έχουν καμία αναβάθμιση ανάλογα με τον τρόπο που μπήκαν σε σχέση με τους παλιούς υπαλλήλους. Καμία.

Η αναβάθμιση των δικαστικών υπαλλήλων μπορεί να επέλθει μόνο μισθολογικά, με την επαναθεσμοθέτηση του επιδόματος ειδικών συνθηκών και όχι με, δήθεν, επιμορφώσεις και εκπαιδεύσεις και αυτό πρέπει να γίνει ξεκάθαρο.

Με το υπό συζήτηση νομοσχέδιο, κατά την άποψη μας, δεν αντιμετωπίζονται τα προβλήματα που ανέλυσα στην αρχή της τοποθέτησης μου. Αντιθέτως, υπάρχει κίνδυνος κατηγοριοποίησης των δικαστικών υπαλλήλων και υποβάθμισης ενός μέρους αυτών.

Μια λύση υπάρχει. Η λύση που ζητούν και οι δικαστικοί υπάλληλοι. Να αποσύρετε το νομοσχέδιο για περαιτέρω επεξεργασία με τους αρμόδιους φορείς και να κάνετε άμεσα τις απολύτως απαραίτητες προσλήψεις που έχουν εγκριθεί τουλάχιστον για το 2022, με τον ν.4798/2021. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Συζητάμε, σήμερα, επί της αρχής, το σχέδιο νόμου που αφορά στην επιλογή, την κατάρτιση και την επιμόρφωση των δικαστικών υπαλλήλων στην Εθνική Σχολή Δικαστικών Λειτουργών και ορισμένες τροποποιήσεις του ν.4871/2021.

Αρχικά, κύριοι συνάδελφοι, όλοι θα πρέπει να έχουμε κατά νου την ιδιαιτερότητα του ρόλου των δικαστικών υπαλλήλων στο σύστημα απονομής της δικαιοσύνης στη χώρα μας. Η σπουδαιότητα που χαρακτηρίζει τη θέση των υπαλλήλων αυτών αποτυπώνεται, αφ’ ενός, από τη συμβολή τους στη λειτουργική καθημερινότητα του συνόλου των δικαστικών σχηματισμών σε όλη την Ελλάδα και, αφετέρου, εντοπίζεται επακριβώς στη σχετική αναφορά του άρθρου 92 του Συντάγματος.

Το γεγονός ότι έχει προβλεφθεί ξεχωριστός νόμος από τους υπόλοιπους δημοσίους υπαλλήλους, σαφώς, δηλώνει την αναγνώριση της πολιτείας ότι οι δικαστικοί υπάλληλοι είναι και αντιμετωπίζονται ως μια ιδιαίτερη κατηγορία υπαλλήλων λόγω της ιδιότητάς τους ως αρωγοί της ανεξάρτητης ελληνικής δικαιοσύνης και, γι’ αυτό τον λόγο, οποιαδήποτε νομοθέτηση επάνω στο συγκεκριμένο θέμα πρέπει να αποτελεί ένα αποτέλεσμα υγιούς διαλόγου και προτάσεων που θα έχουν ως στόχο την ουσιαστική βελτίωση απονομής δικαιοσύνης στη χώρα μας, που θα σέβεται τα ήδη κεκτημένα και συνταγματικώς κατοχυρωμένα δικαιώματα και να μην γίνεται μια κουβέντα απλά και μόνο στον βωμό μιας επιφανειακής παρουσίασης δήθεν μεταρρυθμίσεων.

Με την ανάγνωση του κειμένου του νομοσχεδίου, πέραν των θετικών σημείων, γιατί ποιος μπορεί, επί της αρχής, να πει ότι είναι αρνητικό να υπάρχει μια αναβάθμιση του ρόλου των δικαστικών υπαλλήλων μέσω της δημιουργίας μιας Σχολής, η οποία θα λειτουργεί και στόχος θα είναι να υπάρχει εκσυγχρονισμός της ελληνικής δικαιοσύνης και αυτό είναι νομίζω κάτι το οποίο κάποιος, σε μία πρώτη ανάγνωση, θα έλεγε ότι, βεβαίως, είναι κάτι το οποίο έχει μια θετική στόχευση, δημιουργούνται νομίζω και αρκετά εύλογα ερωτήματα, τα οποία χρήζουν διευκρινίσεων.

Ορισμένα από τα άρθρα, στα οποία θα αναφερθώ εκτενέστερα και στην επί των άρθρων συζήτηση, οφείλουμε να τα αναδείξουμε, προκειμένου να δοθεί και στα πλαίσια του νομοθετικού έργου της Επιτροπής ποια είναι η ακριβής αιτιολογία της θέσπισής τους.

Πριν απ’ όλα, όμως, κυρίες και κύριοι συνάδελφοι, νομίζω ότι το πιο σημαντικό όλων είναι να λάβουμε σοβαρά υπόψη μας τα πολύ μεγάλα προβλήματα τα οποία εντοπίζονται στη στελέχωση των δικαστικών υπηρεσιών της χώρας, γιατί είναι απολύτως χρήσιμο, πριν νομοθετήσουμε ως Σώμα και πριν κατατεθεί οποιοδήποτε σχετικό νομοσχέδιο επάνω στα συγκεκριμένα θέματα, να δούμε ποια είναι η κατάσταση σήμερα και να απαντήσουμε στο εξής απλό ερώτημα: Μπορούμε να δώσουμε οριστική ριζική λύση με τις προτάσεις οι οποίες επέρχονται με βάση τα συγκεκριμένα από το συγκεκριμένο νομοσχέδιο ή μήπως χρειάζονται άλλες προβλέψεις;

Η σημερινή εικόνα των δικαστικών υπηρεσιών της χώρας σε ό,τι αφορά το προσωπικό που τη στελεχώνουν είναι η ακόλουθη: Σε ένα σύνολο 8.769 οργανικών θέσεων δικαστικών υπαλλήλων, όλων των κλάδων και κατηγοριών, υπηρετούν 5.966, δηλαδή, υπάρχουν 2.803 κενές θέσεις. Η αναλογία δικαστικών και δικαστικών υπαλλήλων μειώνεται συνεχώς και σήμερα είναι στο 1,09 δικαστικοί υπάλληλοι ανά δικαστικό λειτουργό όταν η αντίστοιχη αναλογία, κατά μέσο όρο, στις χώρες της Ευρωπαϊκής Ένωσης ανέρχεται στο 3,5 προς 1. Αυτό έχει ως αποτέλεσμα την κατάρρευση των Γραμματειών και, σε πολλές περιπτώσεις, την αδυναμία λειτουργίας τους και αυτό νομίζω ότι είναι κάτι που, ειδικά όσοι είμαστε δικηγόροι και μάχιμοι δικηγόροι, βλέπουμε στην καθημερινότητά μας.

Ενδεικτικά, να μιλήσουμε για το Πρωτοδικείο Αθηνών, το μεγαλύτερο Πρωτοδικείο της χώρας, που εξυπηρετεί περίπου 4,5 εκατομμύρια κατοίκους, το οποίο λειτουργεί με κενές θέσεις στη Γραμματεία του που ξεπερνούν το 45% των προβλεπόμενων οργανικών θέσεων. Οι υπηρετούντες δικαστές είναι 432 και οι δικαστικοί υπάλληλοι είναι 431. Στο Εφετείο Αθηνών υπηρετούν 320 δικαστές και οι δικαστικοί υπάλληλοι είναι 142. Στο Ειρηνοδικείο Αθηνών, οι Ειρηνοδίκες είναι 190 και οι δικαστικοί υπάλληλοι είναι 116. Βέβαια, υπάρχουν και υπηρεσίες οι οποίες δεν έχουν κανέναν υπάλληλο. Άρα, το ερώτημα το οποίο τίθεται είναι: Με το σημερινό νομοσχέδιο, το οποίο εισάγεται, λύνεται άμεσα το ζήτημα αυτό;

Οι ίδιοι οι δικαστικοί υπάλληλοι, στις μέχρι τώρα δηλώσεις τους, τονίζουν ότι η χρονοβόρα αυτή διαδικασία θα έχει σαν αποτέλεσμα να μην γίνει καμία πρόσληψη και εντός του 2023 για ό, τι αυτό συνεπάγεται για τη λειτουργία των δικαστικών υπηρεσιών.

Τα αναφέρω όλα αυτά επί της αρχής για ένα και μόνο λόγο, γιατί διαβάζω στην Αιτιολογική Έκθεση ότι ένα από τα μεγαλύτερα προβλήματα του δικαιοδοτικού συστήματος της χώρας μας είναι η έλλειψη ειδικά καταρτισμένων δικαστικών υπαλλήλων, οι οποίοι εξυπηρετούν γρήγορα και αποτελεσματικά τους πολίτες.

Με συγχωρείτε πολύ τώρα, κύριε Υπουργέ, αλλά όλα τα παραπάνω στοιχεία αποδεικνύουν ότι το πρόβλημα δεν είναι η έλλειψη ειδικά καταρτισμένων υπαλλήλων, αλλά η έλλειψη υπαλλήλων. Τελεία.

Βεβαίως, και χρειάζεται να υπάρχει ειδική κατάρτιση βεβαίως, και χρειάζεται να υπάρξει αναβάθμιση στην κατάρτισή τους. Είμαστε οι πρώτοι οι οποίοι και θα το πούμε και θα το στηρίξουμε αυτό. Όμως, να δούμε πρώτα ποια είναι η πραγματικότητα και πώς απαντούμε στα προβλήματα της πραγματικότητας. Γιατί, ξέρετε κάτι; Για εμάς, κυρίες και κύριοι συνάδελφοι, κύριε Υπουργέ, η κοινοβουλευτική διαδικασία είναι το πιο δυνατό κομμάτι του έργου μας. Δεν ασκούμε αντιπολίτευση, στείρα, ισοπεδωτική, αλλά δημιουργική, με αντιπροτάσεις, γιατί αυτό το οποίο κάνουμε είναι να προτείνουμε βελτιώσεις, οι οποίες εντάσσονται ακριβώς και στο πλαίσιο του ρόλου μας.

Άρα, εμείς, ως ΠΑΣΟΚ, θα ασκήσουμε τον ρόλο μας χωρίς μικροπολιτικές, αφουγκράζομενοι κάθε θετικό στοιχείο το οποίο εισφέρεται στη δημόσια διαβούλευση από τους αρμόδιους φορείς. Είναι πολύ σημαντικό, λοιπόν, πρώτα και πριν απ’ όλα, να ακούσουμε και τους φορείς, ό,τι έχουν να πουν αύριο. Ας κρατήσουμε τα όποια θετικά εξάγονται ήδη, αλλά και τα όσα θα εκφραστούν κατά τη διάρκεια των συνεδριάσεων των Επιτροπών μας.

Θέλω να πιστεύω ότι σκοπός της Κυβέρνησης είναι να τροποποιήσει τα ως κακώς κείμενα αναδειχθούν και να εισάγει προς ψήφιση τα όσα, πραγματικά, εκσυγχρονίζουν και αναδεικνύουν τον τομέα της δικαιοσύνης σε λαμπρό παράδειγμα της Δημοκρατίας μας.

Σε κάθε περίπτωση, αναμένουμε και την ακρόαση των φορέων και τους εκπροσώπους των δικαστικών υπαλλήλων, των δικαστών, των δικηγόρων, προκειμένου να εισακουστούν όλα τα παραπάνω ζητήματα.

Θετικό, λοιπόν, να υπάρχει αναβάθμιση του ρόλου των δικαστικών υπαλλήλων, ιδιαίτερα μέσα από της ίδρυσης Σχολής. Πρέπει οπωσδήποτε, όμως, και αν μπορούμε να θέσουμε κάποια ζητήματα αρχών, να υπάρχει απόλυτη διαφάνεια στη διαδικασία των προσλήψεων, όπως, δεν χωρεί δυνατότητα προφορικής εξέτασης ή άλλου είδους τέτοια πράγματα που, νομίζω, στο παρελθόν έχουν πληγώσει πάρα πολύ τέτοιες διαδικασίες. Άρα, οι όποιες προσλήψεις πρέπει να γίνουν με τον ορθό, θεσμικό, σοβαρό τρόπο.

Ο χρόνος εκπαίδευσης, το εξάμηνο, είναι κάτι το οποίο γεννά ερωτήματα. Να το δούμε αυτό, και, βεβαίως, μια πολύ σημαντική πρόταση την οποία έχουμε ακούσει από τους φορείς και από την Ομοσπονδία των Δικαστικών Υπαλλήλων είναι ότι θα μπορούσαν, για την επίλυση άμεσα των προβλημάτων λόγω της υποστελέχωσης, να γίνουν κάποιες προσλήψεις με βάση το άρθρο 11 του Κώδικα Δικαστικών Υπαλλήλων και, από το 2023 και μετά, θα μπορούσε να ξεκινήσει η όποια διαδικασία με βάση τη μεταρρύθμιση την οποία φέρνετε. Θεωρό ότι έχει ένα ενδιαφέρον αυτή η πρόταση την οποία έχουμε ακούσει. Σε κάθε περίπτωση, αναμένουμε να ακούσουμε τους φορείς και να τοποθετηθούμε αναλυτικά στις επόμενες συνεδριάσεις των Επιτροπών μας. Σας ευχαριστώ θερμά.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Δούνια Παναγιώτα (Νόνη), Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ελευθεριάδου Σουλτάνα, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Στολτίδης Λεωνίδας, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Σακοράφα Σοφία και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Μπορεί να αμφισβητήσει κανείς ότι, τα τελευταία χρόνια, γίνονται, πράγματι, διαδοχικές νομοθετικές παρεμβάσεις σε διάφορα επίπεδα στον χώρο της δικαιοσύνης, που, σε έναν βαθμό, αποσκοπούν ή φιλοδοξούν, καλύτερα, να επιτύχουν την πολυπόθητη επιτάχυνση της απονομής της δικαιοσύνης; Σίγουρα, δεν μπορεί να αμφισβητηθεί αυτό.

Όμως, ανεξάρτητα από την όποια αποτελεσματικότητα των διαφόρων εγχειρημάτων που θα μπορούσαν και θα κάνουμε και στη συνέχεια συγκεκριμένη κριτική, το κύριο χαρακτηριστικό αυτών των παρεμβάσεων και εκεί, αν θέλετε, που αποδεικνύονται αυτές πιο στοχευμένες και αποτελεσματικές, είναι ως προς τον επιδιωκόμενο στόχο της ταχύτερης απονομής της δικαιοσύνης, σε ό,τι αφορά κυρίως τις υποθέσεις επενδυτικού ενδιαφέροντος.

Εκεί, πράγματι, οι νομοθετικές παρεμβάσεις ήταν εύστοχες, αποτελεσματικές, με τη δημιουργία ειδικών πολυτελών τμημάτων, με εξειδικευμένους δικαστές και υπαλλήλους και ταχύτατες διαδικασίες.

Εξάλλου, είναι γνωστό ότι είναι και το μεγάλο καμάρι του Υπουργείου Δικαιοσύνης αυτές οι διαδικασίες, όπως αποτυπώθηκε και στο πρόσφατο Δελτίο Τύπου. Σε αυτό το Δελτίου Τύπου, μεταξύ άλλων, μιλάει για αυτού του είδους τις μεταρρυθμίσεις που διευκολύνουν την προσέλκυση επενδύσεων και την εκδίκαση υποθέσεων αναπτυξιακού χαρακτήρα.

Αυτή η στόχευση δεν θα μπορούσε να ήταν διαφορετική, γιατί περιλαμβάνεται στα αυστηρά προαπαιτούμενα του Ταμείου Ανάκαμψης, προκειμένου το ζεστό χρήμα των κονδυλίων του να φτάσει με ασφάλεια στους αποδέκτες του, δηλαδή, τους μεγάλους επιχειρηματικούς ομίλους των πράσινων μπίζνες και της ψηφιακής μετάβασης κ.λπ.. Και, βέβαια, να γίνει η Δικαιοσύνη όλο και πιο φιλική, γρήγορη και αποτελεσματική για τα επιχειρηματικά συμφέροντα, αλλά, ταυτόχρονα, πιο εχθρική και απρόσιτη για τους εργαζόμενους και τα λαϊκά στρώματα.

Πέρα από το Ταμείο Ανάκαμψης, αυτός ο στόχος, με γλαφυρότητα, είχε περιγραφεί και στη γνωστή απαράδεκτη Έκθεση Πισσαρίδη, συνολικότερα για την οικονομία, τους θεσμούς και ειδικότερα για τη δικαιοσύνη, υλοποιείται, βήμα το βήμα, μέσα από αυτού του είδους τις αλλαγές στη λειτουργία της δικαιοσύνης. Έτσι είναι και ο αντιλαϊκός δικαστικός ΚΑΛΛΙΚΡΑΤΗΣ, που προετοιμάζεται εντατικά από την Κυβέρνηση. Ήδη, έχουν κυκλοφορήσει οι πρώτοι σχεδιασμοί για την υλοποίησή του.

Αυτή την επιδίωξη, κατά τη γνώμη μας, υπηρετεί και το συζητούμενο νομοσχέδιο. Όλο το προηγούμενο διάστημα, στην κριτική που ασκούσαμε στο Υπουργείο, αλλά και στα επανειλημμένα αιτήματα των ίδιων των συνδικαλιστικών Οργάνων των δικαστικών υπαλλήλων, σε μεγάλο βαθμό και των δικαστικών Ενώσεων και των δικηγορικών Συλλόγων- για τα τεράστια προβλήματα υποστελέχωσης των δικαστικών υπηρεσιών και την καθοριστική επίδραση που έχει αυτό στη βραδύτητα και στην ποιότητα της απονομής της δικαιοσύνης, το νομοσχέδιο παρουσιαζόταν ως πολυαναμενόμενο, μάννα εξ ουρανού ή, τελικά, όπως εισήχθη, η επιμόρφωση μέσα από τη Σχολή Δικαστών.

Με πεισματικό τρόπο, αρνούνταν η Κυβέρνηση οποιαδήποτε άλλη λύση πέρα από την αναμονή για τη Σχολή των Δικαστικών Υπαλλήλων, που θα έλυνε, ως δια μαγείας, τόσο τα προβλήματα στελέχωσης όσο και της σχεδόν ανύπαρκτης αρχικής εκπαίδευσης και επιμόρφωσης των δικαστικών υπαλλήλων, όπως ομολογείται και από την ίδια την Αιτιολογική Έκθεση του νομοσχεδίου.

Όμως, μπορεί το νομοσχέδιο αυτό να δώσει λύση στην εκρηκτική, χωρίς καμία υπερβολή, κατάσταση που επικρατεί στις δικαστικές υπηρεσίες της χώρας, την οποία, βέβαια, έχει δημιουργήσει, διατηρεί και ενισχύει η πολιτική της Κυβέρνησης; Αλλά, επειδή άκουσα πολύ γλαφυρές περιγραφές, δεν άκουσα ότι αυτό είναι έργο και προηγούμενων κυβερνήσεων και είναι διαχρονικό έργο της υποχρηματοδότησης στον χώρο της δικαιοσύνης και των τεράστιων κενών που διαμορφώθηκαν τα προηγούμενα χρόνια και συντηρούνται ακόμα με τις ελλιπείς προσλήψεις, με την κατακρεούργηση μισθών, την κατάσταση που υπάρχει στα δικαστικά κτήρια κ.λπ..

Η εικόνα, όπως τη γνωρίζαμε ήδη από την επαφή που έχουμε με τα δικαστήρια και στην πρωτεύουσα, αλλά και τα δικαστήρια της επαρχίας, περιλαμβάνει εγκληματικές συνθήκες λειτουργίας για τους ίδιους τους υπαλλήλους και εξοντωτικές συνθήκες. Όμως, όπως μας τη μετέφεραν και οι ίδιοι οι δικαστικοί υπάλληλοι στις συναντήσεις που κάναμε με τα συνδικαλιστικά τους Όργανα, δημιουργεί σοβαρές αμφιβολίες κατά πόσο μπορεί. Πράγματι. αυτή η κατάσταση να ανατραπεί από τις προβλέψεις του νομοσχεδίου.

Και να ποια είναι η κατάσταση: Οι κενές οργανικές θέσεις έχουν, πραγματικά, φτάσει σε επίπεδα ρεκόρ τα τελευταία χρόνια, καθώς οι συνταξιοδοτήσεις και οι παραιτήσεις δικαστικών υπαλλήλων είναι συνεχείς. Μόνο μέσα στο 2021, για διάφορους λόγους, παραιτήθηκαν περίπου 250 δικαστικοί υπάλληλοι, ενώ σήμερα τα κενά προσεγγίζουν τις 3.000 θέσεις. Το αποτέλεσμα είναι οι εναπομείναντες υπάλληλοι να μην μπορούν να τα βγάλουν πέρα, να κάνουν δουλειά για δύο και τρεις υπαλλήλους, να μην τους επιτρέπεται, στην πραγματικότητα, να πάρουν άδεια και να ανεβαίνουν για συνεχόμενες μέρες στην έδρα, με όλες τις αρνητικές συνέπειες που έχουν αυτά και για τους ίδιους, αλλά και για την εξυπηρέτηση των πολιτών και των δικηγόρων.

Αυτή η εικόνα αποτυπώνεται με τον πιο γλαφυρό τρόπο στην κατάσταση που επικρατεί στο Πρωτοδικείο της Αθήνας. Δεν ξέρω αν έχετε εικόνα, κύριε Υπουργέ, για το τι συμβαίνει στο Πρωτοδικείο της Αθήνας, όπου οι υπάλληλοι έχουν ξεπεράσει προ πολλού τα όριά τους. Υπάρχουν Τμήματα που υπολειτουργούν σοβαρά και κινδυνεύουν να κλείσουν λόγω της έλλειψης υπαλλήλων. Οι πολίτες και οι δικηγόροι, δικαιολογημένα, διαμαρτύρονται, ενώ διαμορφώνονται συνεχώς συνθήκες έντασης μεταξύ τους.

Και, βέβαια, παρόμοια κατάσταση επικρατεί, λίγο πολύ, σε όλα τα δικαστήρια της χώρας. Και ξέρετε ότι αυτές οι τρύπες δεν μπαλώνονται, βέβαια, με μετακινήσεις υπαλλήλων από το ένα δικαστήριο στο άλλο. Αυτές οι τρύπες, δυστυχώς, είναι για χρόνια δυσαναπλήρωτες, ιδιαίτερα στα δικαστήρια της επαρχίας, στις ακριτικές περιοχές κ.λπ.. Την ίδια στιγμή, οι αποδοχές των δικαστικών υπαλλήλων έχουν στην κυριολεξία κατακρημνιστεί, με την κατάργηση των δώρων, του επιδόματος ειδικών συνθηκών και άλλες περικοπές. Παραμένουν καθηλωμένες για πάνω από μια δεκαετία, ενώ, σήμερα, βέβαια, στις συνθήκες της ακρίβειας, καταλαβαίνετε ότι εξανεμίζεται ο μισθός τους ακόμα περισσότερο. Η αμοιβή της υπερωριακής απασχόλησης δεν είναι δεδομένη. Επαφίεται στην καλή θέληση του εκάστοτε Υπουργού, εν είδει φιλοδωρήματος, λες και δεν είναι κατοχυρωμένο δικαίωμά τους.

Πολλά είναι τα προβλήματα που αφορούν την υποδομή των δικαστικών υπηρεσιών. Κτίρια εντελώς ακατάλληλα, που μπάζουν νερά ή δεν έχουν κλιματισμό. Είναι γνωστές οι συνθήκες του Εφετείου της Αθήνας και στα διοικητικά δικαστήρια και πολλά ακόμα παραδείγματα σε δικαστικές αίθουσες, σε όλη τη χώρα. Ακόμα και η ψηφιακή καταγραφή των πρακτικών, που παραδόθηκε σε ιδιωτική εταιρεία έναντι αδράς αμοιβής, δεν καλύπτει ούτε το σύνολο των συνεδριάσεων, ενώ είναι αρκετές οι περιπτώσεις, ιδίως σε περιφερειακά δικαστήρια, που μας έχουν μεταφερθεί παρατηρήσεις ακόμα και για την ποιότητα των απομαγνητοφωνημένων κειμένων και πολλά άλλα.

Σε όλα αυτά, λοιπόν, δίνει λύση το ζητούμενο νομοσχέδιο; Πρώτα και κύρια, για να απαντήσει κανείς ολοκληρωμένα στο ερώτημα αυτό και να κρίνει τις συγκεκριμένες διατάξεις, θα πρέπει να συνυπολογίσει το παρόν και το μέλλον των δικαστικών υπαλλήλων. Γιατί, σε αυτό το τελευταίο αποσκοπεί, κυρίως, το νομοσχέδιο, καθώς η κύρια λειτουργία της διαδικασίας που θεσμοθετεί είναι αυτή του κόσκινου, που θα κοσκινίζει τους υποψήφιους δικαστικούς υπαλλήλους πριν καταλήξουν να αναλάβουν μια θέση στις δικαστικές αίθουσες.

Ποια είναι, λοιπόν, η διαδικασία; Σύμφωνα με τις προβλέψεις του νομοσχεδίου, για να μπορέσει κάποιος να καταλάβει μια θέση δικαστικού υπαλλήλου, θα πρέπει να επιτύχει σε γραπτές εξετάσεις σε τρία αντικείμενα. Να εξεταστεί, στη συνέχεια, προφορικά στα ίδια αντικείμενα και να λάβει βαθμό τουλάχιστον 8. Να φοιτήσει για τρεις μήνες στη σχολή στη Θεσσαλονίκη, δηλαδή, να εγκατασταθεί για το διάστημα αυτό στη Θεσσαλονίκη. Να επιτύχει σε όλα τα μαθήματα και να λάβει γενικό βαθμό προόδου, τουλάχιστον, 8. Στη συνέχεια, να ξαναδώσει γραπτές εξετάσεις σε τρία αντικείμενα και, μετά, να φύγει από τη Θεσσαλονίκη, να μετακομίσει και να εγκατασταθεί στην Αθήνα, όπου θα κάνει την πρακτική του για τρεις μήνες και θα αξιολογηθεί πάλι γι’ αυτό. Κατόπιν, να πάρει τον δρόμο για την έδρα διορισμού του, που ακόμα, βέβαια, κι αν τα έχει καταφέρει όλα τα προηγούμενα στάδια, πριν από τον διορισμό του θα αξιολογηθεί για την καταλληλότητα, το ήθος, τα προβλήματα συμπεριφοράς, ενώ θα έχει ήδη περάσει δύο φορές από ψυχιατρική διερεύνηση της προσωπικότητάς του.

Μπορούν, σε όλη αυτή την απαιτητική διαδικασία, να ανταπεξέλθουν, να την ακολουθήσουν άνθρωποι άνεργοι, εργαζόμενοι με μισθούς πείνας που, μέχρι να φτάσουν στο σημείο να επιλεγούν για την πρόσληψη, θα πρέπει να έχουν αφιερώσει ένα τέτοιο μεγάλο χρονικό διάστημα να μετακινούνται, να εγκατασταθούν από πόλη σε πόλη και λοιπά; Ουσιαστικά, αποκλείονται από την ίδια τη διαδικασία οι άνθρωποι αυτοί, ενώ καταργείται και κάθε κοινωνικό κριτήριο για τις προσλήψεις. Πιθανότατα, και πολλοί από τους υπάρχοντες υπαλλήλους που, ήδη, υπηρετούν στις δικαστικές υπηρεσίες και τις κρατούν όρθιες όλο αυτό το διάστημα, δεν θα μπορούσαν να ανταποκριθούν σε όλα τα παραπάνω.

Έτσι, λοιπόν, αναρωτιέται κανείς, γιατί επιλέγεται μια τέτοια διαδικασία. Κατά τη γνώμη μας, ο σκοπός είναι προφανής. Γιατί μια δικαιοσύνη προσαρμοσμένη στις ανάγκες των επενδύσεων και της κερδοφορίας των επιχειρηματικών ομίλων, τις αντιλαϊκές στοχεύσεις του κράτους και των κυβερνήσεων, απαιτεί και αντίστοιχους, βέβαια, δικαστικούς υπαλλήλους. Όπως, φυσικά, και τηρουμένων των αναλογιών, θα απαιτούσε και αντίστοιχους δικαστές, εθισμένους σε μια διαδικασία συνεχούς αξιολόγησης ανταγωνισμού και πειθάρχησης.

Δεν είναι τυχαίο ότι σε αντίστοιχη κατεύθυνση κινείται και ο νέος Κώδικας των Δικαστηρίων, που ψηφίστηκε πριν λίγους μήνες. Αλλά, ακόμα και σε αυτή την άμεση, τη ζωτική ανάγκη, για την κάλυψη των χιλιάδων κενών που υπάρχουν στα δικαστήρια όλης της χώρας - για την οποία, ως φάρμακο, παρουσιάζει ο κ.Υπουργός τη Σχολή Δικαστικών Υπαλλήλων όλο το προηγούμενο διάστημα - ούτε αυτή την ανάγκη, τελικά, την ικανοποιεί αυτή η πολυπόθητη και πολυαναμενόμενη Σχολή Δικαστικών Υπαλλήλων.

Πώς θα καλυφθούν αυτές οι χιλιάδες θέσεις με τις μόλις 500 προσλήψεις μέσω της Σχολής, για τις οποίες κάνει, μέχρι σήμερα, λόγο, το Υπουργείο; Αυτές αποτελούν μόλις το 1/6 των μέχρι σήμερα κενών οργανικών θέσεων, χώρια το πόσες θα δημιουργηθούν μέχρι να μπορέσει να διοριστεί ο πρώτος υπάλληλος, απόφοιτος της Σχολής. Εκτός του ότι η διαδικασία αυτή, βέβαια, δεν αναιρεί, κατά πάσα πιθανότητα, τις δυσκολίες στελέχωσης των δικαστηρίων στις ακριτικές περιοχές.

Ταυτόχρονα, δεν μπορεί να παραβλέψει κανείς και τη νέα διάκριση που σε ένα βαθμό, αντικειμενικά, δημιουργείται μεταξύ των δικαστικών υπαλλήλων, ανάμεσα σε αποφοίτους της Σχολής και τους ήδη υπηρετούντες, που δεν αποκλείεται, αν θέλετε, να έχει και διάφορες επιπτώσεις σε επόμενο χρόνο, μισθολογικές, εξέλιξης κ.λπ.. Γιατί, ακόμα και αυτές οι ανάγκες εκπαίδευσης και επιμόρφωσης των δικαστικών υπαλλήλων που, φυσικά, δεν αμφισβητείται η αναγκαιότητά τους, όμως, ούτε αυτές εξασφαλίζονται πλήρως από το νομοσχέδιο για τους ήδη υπηρετούντες δικαστικούς υπαλλήλους.

Να θυμίσουμε ότι η αρχική εκπαίδευση των δικαστικών υπαλλήλων, ήδη, προβλέπεται, ωστόσο, στην πράξη, δεν υλοποιείται και παραμένει, τελικά, απλώς μια διακήρυξη. Αλλά, και οι όροι που μπαίνουν στο παρόν νομοσχέδιο για την επιμόρφωση των ήδη υπηρετούντων δικαστικών υπαλλήλων, ουσιαστικά, ναρκοθετούν τη δυνατότητα της υλοποίησής της. Γιατί, το νομοσχέδιο προβλέπει ότι η επιλογή των υπαλλήλων που θα συμμετέχουν στα επιμορφωτικά προγράμματα, θα γίνεται με απόφαση του Προέδρου του Δικαστηρίου και θα συναρτάται από την απρόσκοπτη συνέχιση της λειτουργίας κάθε δικαστικής υπηρεσίας.

Αυτό, κύριε Υπουργέ, είναι σαν να ομολογείτε από τώρα την αδυναμία υλοποίησής της αφού με τα τεράστια κενά που υπάρχουν σε όλες τις δικαστικές υπηρεσίες της χώρας, ήδη, αμφισβητείται η απρόσκοπτη λειτουργία των υπηρεσιών, πόσο μάλλον να βρεθούν σε αυτές τις συνθήκες, να δημιουργηθούν τα κενά – αν μπορώ να το πω έτσι - για να μπορέσουν να σταλούν κάποιοι από τους υπαλλήλους για επιμόρφωση.

Έχουμε, κατ’ επανάληψη, λοιπόν, επισημάνει, κύριε Υπουργέ, ότι το πρόβλημα της υποστελέχωσης των δικαστικών υπηρεσιών δεν προέκυψε λόγω του τρόπου με τον οποίο γίνονταν οι προσλήψεις, αλλά από τη συνειδητή επιλογή όλων των αστικών κυβερνήσεων για την υποχρηματοδότηση των δικαστικών υπηρεσιών και την προκήρυξη των θέσεων με το σταγονόμετρο. Πολύ περισσότερο, δεν λείπει, κατά τη γνώμη μας, η διάθεση για προσφορά στους δικαστικούς υπαλλήλους, ούτε οι ικανότητες, ούτε ακόμα και οι γνώσεις, ακόμη και αν αυτές τις κατακτούν μέσω της αυτοεκπαίδευσής τους, ενώ, φυσικά, δεν είναι οι ίδιοι οι δικαστικοί υπάλληλοι αυτοί που ευθύνονται για τη βραδύτητα της δικαιοσύνης.

Τί είναι, αντίθετα, αυτό που λείπει; Λείπουν χιλιάδες υπάλληλοι που θα έπρεπε να εργάζονται στα δικαστήρια. Λείπουν οι αποδοχές που να ανταποκρίνονται στις ανάγκες τους, αλλά και στις συνθήκες και στο επίπεδο της εργασίας που προσφέρουν. Λείπουν οι ανθρώπινες συνθήκες εργασίας, οι κατάλληλες υποδομές. Όλα αυτά είναι που λείπουν και, αν θέλετε, λειτουργούν και αποθαρρυντικά τόσο για την ανάληψη θέσεων όσο και την παραμονή σε αυτές που, πολλές φορές, τα επικαλείστε ως έναν από τους λόγους για τους οποίους δεν μπορούν να καλυφθούν μέχρι σήμερα και καθυστερούν να καλυφθούν τα κενά.

Σας καλούμε, λοιπόν, με βάση αυτά, κύριε Υπουργέ, αν πράγματι θέλετε να αντιμετωπίσετε αυτή την απαράδεκτη και υπονομευτική, στην πραγματικότητα, για την λειτουργία της δικαιοσύνης κατάσταση, που είναι, ήδη, διαμορφωμένη, να προχωρήσετε άμεσα σε ένα συνδυασμό μέτρων που θα λύνουν και άμεσα το πρόβλημα, αλλά και θα έχουν και ένα μακροπρόθεσμο ορίζοντα.

Αυτή είναι η πρόταση που κάνουν και οι ίδιοι οι δικαστικοί υπάλληλοι για την άμεση προκήρυξη διαγωνισμού για την κάλυψη όλων των κενών οργανικών θέσεων στις δικαστικές υπηρεσίες, ταυτόχρονα με έναν ετήσιο προγραμματισμό για την αναπλήρωση των κενών θέσεων που δημιουργούνται λόγω συνταξιοδοτήσεων, παραιτήσεων κ.λπ.. Και, βέβαια, να ικανοποιηθούν όλα τα δίκαια αιτήματα των υπαλλήλων για αύξηση των αποδοχών τους, η οποία να περιλαμβάνει την επαναχορήγηση των δώρων, του επιδόματος ειδικών συνθηκών, τη βελτίωση των συνθηκών εργασίας τους που θα διαμορφώνει και τις συνθήκες για να μπορεί πράγματι ένας υπάλληλος να επιλέξει να εργαστεί στις συγκεκριμένες θέσεις, φυσικά την εκπαίδευση και επιμόρφωση των δικαστικών υπαλλήλων, στην πράξη και όχι στα λόγια, με βάση τις σύγχρονες εξελίξεις στην επιστήμη και την τεχνολογία και βέβαια αποσυνδεδεμένη από τις όποιες διαδικασίες πρόσληψης.

Κατά τη γνώμη μας, τίποτα από τα παραπάνω δεν αντιμετωπίζεται με το παρόν νομοσχέδιο. Κανένα από αυτά τα δίκαια αιτήματα των δικαστικών υπαλλήλων δεν ικανοποιείται.

Για τους παραπάνω λόγους, επί της αρχής, καταψηφίζουμε το νομοσχέδιο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, ο κύριος Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Το νομοσχέδιο προβλέπει σχετικά με την πρόσληψη δικαστικών υπαλλήλων με διαγωνισμό στο πλαίσιο της Εθνικής Σχολής Δικαστικών Λειτουργών. Το σημειώνω αυτό, γιατί είχατε προαναγγείλει, κύριοι Υπουργοί, την Εθνική Σχολή Δικαστικών Υπαλλήλων. Σ΄ αυτήν, αναφερθήκατε και όταν συζητούσαμε τον περασμένο Ιούλιο την ίδρυση Δικαστικής Αστυνομίας. Τι άλλαξε από τότε μέχρι σήμερα και επιλέξατε την πρόσληψη των δικαστικών υπαλλήλων μέσα από την Εθνική Σχολή Δικαστών;

Με το νομοσχέδιο αυτό λέτε, σύμφωνα και με την αιτιολογική έκθεση, ότι θα αναβαθμιστεί ο διαδικαστικός μηχανισμός και θα στελεχωθούν οι δικαστικές υπηρεσίες με καταρτισμένο προσωπικό. Προφανώς και πρέπει να γίνουν συντονισμένες, αλλά και στοχευμένες παρεμβάσεις από την πολιτεία, από το Υπουργείο σας, το Υπουργείο Δικαιοσύνης, προκειμένου η απόδοση δικαιοσύνης να βρει επιτέλους την πραγματική αξία αλλά και την πραγματική σημασία της και εν πάση περιπτώσει προκειμένου η δικαιοσύνη να μπορέσει να επιτελέσει το έργο της, το λειτούργημά της απέναντι στον πολίτη, απέναντι στο κράτος, απέναντι στην κοινωνία.

Η απονομή δικαιοσύνης, η πραγματική και αληθινή απονομή δικαιοσύνης χαρακτηρίζει και προσδιορίζει το κράτος δικαίου και την αρχή διάκρισης των εξουσιών. Πράγματι η δικαστική λειτουργία όταν είναι θωρακισμένη και όταν είναι ενισχυμένη σε όλους τους τομείς, σε όλες τις εκφάνσεις, αποτελεί θεματοφύλακα της δημοκρατίας μας και το μεγαλύτερο πρόβλημα -τα έχουμε πει εκατό φορές- η μεγαλύτερη παθογένεια είναι η ταχύτητα –δεν χρειάζεται να αναφερθώ- στην απονομή που είναι η προϋπόθεση για την ορθή απονομή δικαιοσύνης.

Κατ’ αυτόν τον τρόπο, κύριοι Υπουργοί, η εύλογη και η σύντομη διάρκεια των δικαστικών διαδικασιών και πράξεων της δίκης με την ευρύτερη έννοια και σημασία είναι αυτονόητη αλλά και επιτακτική ανάγκη. Έχουμε συζητήσει πάρα πολλές φορές την κατάσταση που επικρατεί στα δικαστήρια. Καμιά φορά, η συνεδρίαση της Επιτροπής μας μου θυμίζει τη μέρα της μαρμότας. Νομίζω ότι το ξαναζούμε. Ζούμε το ίδιο, τα ίδια πράγματα συζητάμε, για την εικόνα που παρουσιάζουν οι δικαστικές υπηρεσίες με τη μεγάλη έλλειψη προσωπικού, αλλά και τα προβλήματα σε επίπεδο υποδομών και εξοπλισμού.

Η υποστελέχωση των δικαστηρίων προκαλεί συσσώρευση όγκου υποθέσεων. Εμποδίζει την πρόοδο της συζήτησης της υπόθεσης, ενώ και σε επίπεδο ποινικής δικαιοσύνης ο κίνδυνος παραγραφής -ακούστηκε και αυτό- απειλεί να τινάξει στον αέρα τη δικαιοσύνη καθαυτή. Θα επισημάνω ότι η γρήγορη απονομή δικαιοσύνης δεν πρέπει να είναι εις βάρος της ποιότητας στην απονομή, εις βάρος της δίκαιης δίκης. Δεν σημαίνει ότι τα όποια μέτρα που λαμβάνονται πρέπει να έχουν ως γνώμονα το ξεστοκάρισμα των υποθέσεων.

Με άλλα λόγια, η ταχύτητα και η ποιότητα στην απονομή αποτελούν απαραίτητα χαρακτηριστικά και συστατικά αυτής. Στα δικαστήρια της χώρας μας, οι κενές οργανικές θέσεις εκτιμάται ότι είναι χιλιάδες. Θα θέλαμε, κύριε Υπουργέ, να έχουμε από εσάς κάποια εικόνα, αν όχι σήμερα, στις επόμενες συνεδριάσεις, για τον ακριβή αριθμό των κενών οργανικών θέσεων. Κι εδώ, δεν μιλάμε μόνο για δικαστήρια που λειτουργούν σε μεγάλες πόλεις. Στην περιφέρεια, τα πράγματα είναι ακόμη πιο δύσκολα αν αναλογιστεί κανείς ότι υπάρχουν ειρηνοδικεία που καλούνται να λειτουργήσουν με μόνο έναν υπάλληλο. Φανταστείτε τι γίνεται αν αυτός ο υπάλληλος αρρωστήσει. Ούτε, βέβαια, μπορεί να διορθωθεί η κατάσταση, αυτή είναι η δική μας άποψη, με αποσπάσεις δικαστικών υπαλλήλων, ακόμη και ακούσιες, με εκτός έδρας μετακινήσεις.

Όλα αυτά έχουν ως αποτέλεσμα να ανακυκλώνουν το πρόβλημα. Πολλές φορές, προκαλούν και άλλα προβλήματα, νέα προβλήματα ή ακόμη μεγαλύτερα προβλήματα και δυσλειτουργίες χωρίς αρχή, μέση και τέλος.

Στα πλαίσια, λοιπόν, αυτά, είναι κάτι παραπάνω από απαραίτητο να ενισχυθούν τα δικαστήρια, να στελεχωθούν με το απαραίτητο και, φυσικά, καταρτισμένο προσωπικό, ενώ, όπως έχετε πει και εσείς με διάφορα μέτρα που έχετε πάρει, προσπαθείτε να βρείτε μία λύση, όμως, δεν παύει να είναι γεγονός ότι τα πολλά κενά παραμένουν. Δηλαδή, επιτυχόντες σε σχετικούς διαγωνισμούς αποποιούνται τον διορισμό τους, αρκετοί από όσους ανέλαβαν υπηρεσία παραιτούνται, ενώ, ακόμη και οι επιλαχόντες που καλούνται. δεν προσέρχονται. Ενόψει, μάλιστα, του μεγάλου ποσοστού ανεργίας που υπάρχει, προκαλεί εντύπωση να μην υπάρχει ενδιαφέρον για μια μόνιμη θέση ή τελικά δεν πρέπει να προκαλεί τόσο μεγάλη εντύπωση και δεν πρέπει να ξαφνιάζει, γιατί τα παραπάνω αναδεικνύουν παραστατικά θα έλεγα τις συνθήκες εργασίας στα δικαστήρια. Είναι η απροθυμία για ανάληψη καθηκόντων από επιτυχόντες. Αυτό αναδεικνύει τις αντίξοες συνθήκες που υπάρχουν γενικότερα στις δικαστικές υπηρεσίες, σε τέτοιο βαθμό που επιλέγει κάποιος να μη πάει καθόλου ή να τα βροντήξει. Δυστυχώς, αυτή είναι η αλήθεια. Καταλήγουμε και πάλι στο βασικό, που είναι η πρόσληψη μονίμων δικαστικών υπαλλήλων ή η πλήρωση των κενών οργανικών θέσεων.

Τώρα, με το νομοσχέδιο αυτό λέτε ότι θα στελεχωθούν τα δικαστήρια με καταρτισμένο προσωπικό και έτσι θα αναβαθμιστεί η ποιότητα και ο χρόνος στην απονομή δικαιοσύνης. Η αιτιολογική έκθεση αναφέρει ότι ένα από τα μεγαλύτερα προβλήματα στις δικαστικές υπηρεσίες είναι η έλλειψη ειδικά καταρτισμένων δικαστικών υπαλλήλων. Το ότι πρέπει οι δικαστικοί υπάλληλοι να είναι καταρτισμένοι, να έχουν τα κατάλληλα προσόντα και τις δεξιότητες, για να ανταποκριθούν στα καθήκοντά τους, αυτό είναι κάτι το οποίο δεν αμφισβητείται.

Ερώτηση. Κατά πόσο, όμως, το πρόβλημα της υποστελέχωση έχει να κάνει με τον τρόπο επιλογής και πλήρωσης των θέσεων των δικαστικών υπαλλήλων; Έχουμε ακούσει και σε άλλα νομοσχέδια, ως αιτιολογία, τις ταχύτητες του ΑΣΕΠ για παρατάσεις επί παρατάσεων, παράταση των συμβάσεων ορισμένου χρόνου, για συμβάσεις έργου, για παρεκκλίσεις από την τακτική διαδικασία και στην αιτιολογική έκθεση του συγκεκριμένου νομοσχεδίου, που συζητάμε σήμερα, αναφέρεται ξεκάθαρα ότι η έλλειψη αυτή οφείλεται κυρίως σε διαδικασίες επιλογής προσωπικού μέσω ΑΣΕΠ που δεν μπορούσε να ανταποκριθεί στις άμεσες επιτακτικές και ειδικές ανάγκες των δικαστικών υπηρεσιών.

Το ΑΣΕΠ, ως μία συνταγματικά κατοχυρωμένη Ανεξάρτητη Αρχή, δεν είναι αυτό το ΑΣΕΠ που εγγυάται τη δημοσιότητα, τη διαφάνεια και την αξιοκρατία για τις προσλήψεις στο δημόσιο; Εδώ, ολόκληρο νομοσχέδιο έφερε το Υπουργείο Εσωτερικών για τον περιβόητο πανελλήνιο διαγωνισμό του ΑΣΕΠ, που προωθεί την αξιοκρατία και θα ενισχύσει τη δημόσια διοίκηση γενικότερα. Δεν γίνεται το κάθε αρμόδιο Υπουργείο να ρίχνει το βάρος στο ΑΣΕΠ ως τρόπο στελέχωσης του δημοσίου και άλλα Υπουργεία να λένε ότι αυτό καθυστερεί. Δεν γίνεται αυτό το πράγμα. Αν συμβαίνει αυτό, θα πρέπει άμεσα να ενισχυθεί το ΑΣΕΠ σε προσωπικό, σε εξοπλισμό και σε υποδομές.

Αλήθεια, η έλλειψη κατάρτισης δικαστικών υπαλλήλων ευθύνεται για την κατάσταση που επικρατεί στα δικαστήρια και οι υπηρετούντες υπάλληλοι δεν μπορούν να εκπληρώσουν τα καθήκοντά τους ή οι πολλές οργανικές θέσεις; Δεν λέμε ότι είμαστε αρνητικοί στο συγκεκριμένο τρόπο πλήρωσης θέσεων στα δικαστήρια. Θα πρέπει, όμως, να μας εξηγήσετε, να μας αιτιολογήσετε, γιατί δεν αρκούν οι διαγωνιστικές διαδικασίες του ΑΣΕΠ, για την επιλογή των δικαστικών υπαλλήλων.

Για τον διαγωνισμό των δικαστικών λειτουργών, είναι κατανοητό γιατί απαιτούνται ειδικές νομικές γνώσεις, ειδικά προσόντα και πρέπει ο σχετικός διαγωνισμός να είναι αρκετά απαιτητικός. Θα τα πούμε και αναλυτικότερα στις επόμενες συνεδριάσεις για τη λειτουργία της Σχολής Δικαστών, ενόψει και των σχετικών διατάξεων που φέρνετε, αλλά, γιατί να μην μπορούν, για παράδειγμα, να επιμορφωθούν σε δεύτερο στάδιο οι επιτυχόντες του ΑΣΕΠ δικαστικοί υπάλληλοι, ενόψει, μάλιστα, και του χρόνου θεωρητικής και πρακτικής κατάρτισης που προβλέπεται στο νομοσχέδιο;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ο λόγος, κύριε Χήτα, για τον οποίον συστήνουμε την κατεύθυνση της Εθνικής Σχολής Δικαστών είναι για να υπάρχει ένας σταθερός μηχανισμός επιμόρφωσης των δικαστικών υπαλλήλων και αυτών που θα εισάγονται, θα προσλαμβάνονται για πρώτη φορά και των ήδη υπηρετούντων. Δηλαδή, ο στόχος, ουσιαστικά, της δομής που δημιουργούμε τώρα είναι να υπάρχει ένας σταθερός μηχανισμός επιμόρφωσης των δικαστικών υπαλλήλων.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Μάλιστα. Η Εθνική Σχολή Δημόσιας Διοίκησης προκηρύσσει διαγωνισμό για τη στελέχωση του δημοσίου.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** *(Ομιλεί εκτός μικροφώνου)* Οι δικαστικοί υπάλληλοι είναι υπάλληλοι που προβλέπονται από το Σύνταγμα, μέσα από την ... διαδικασία. Δεν είναι δημόσιοι υπάλληλοι. Μας έχει βοηθήσει η Σχολή Δημόσιας Διοίκησης, αλλά όχι σ’ αυτό τον βαθμό.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Δηλαδή, εμείς λέμε ότι θα μπορούσε να δημιουργηθεί ειδικό τμήμα για τους δικαστικούς υπαλλήλους.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** *(Ομιλεί εκτός μικροφώνου)* … και με συνταγματικά προβλεπόμενους ρόλους και διαδικασίες που αφορούν τη Δικαιοσύνη.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Για να συνεχίσω και να ολοκληρώσω.

Επίσης, θεωρούμε ότι είναι πιθανό, μέσω του συγκεκριμένου τρόπου πρόσληψης, να δημιουργηθούν δικαστικοί υπάλληλοι δύο ταχυτήτων και από μόνο του αυτό μπορεί να προκαλέσει προβλήματα στη λειτουργία των δικαστηρίων. Γι’ αυτό, είναι σημαντικό να έχει εξασφαλισθεί η αξιοκρατία και η ίση αντιμετώπιση όλων των δικαστικών υπαλλήλων σε κάθε νέο μέτρο.

Και επειδή μιλάμε και μιλάτε για μεταρρυθμίσεις στον χώρο της δικαιοσύνης, είναι πολύ σημαντικό να γίνουν πράξη όσα νομοθετούνται. Φέρατε, το καλοκαίρι, το νομοσχέδιο Δικαστικής Αστυνομία, ενώ προηγήθηκαν και οι βοηθοί δικαστές. Πότε θα εφαρμοστούν στην πράξη όλοι αυτοί οι νέοι θεσμοί που τόσα υπόσχονται; Ποτέ θα έχουν θετικό, απτό αντίκρισμα στους πολίτες και την κοινωνία;

Η λειτουργία των δικαστηρίων, λοιπόν, είναι άμεσα συνυφασμένη με τη λειτουργία και την απονομή της δικαιοσύνης. Γι’ αυτό, οι δικαστικές υπηρεσίες πρέπει να είναι άρτια συγκροτημένες και στελεχωμένες για να βοηθούν, να επικουρούν τους δικαστικούς λειτουργούς. Και το ζητούμενο είναι η καταπολέμηση της βραδύτητας της απονομής δικαιοσύνης και η επιτάχυνση των διαδικασιών με διαφανείς και αξιοκρατικές προσλήψεις. Αυτό πρέπει να είναι ο κανόνας για όλους, για τους δικαστικούς λειτουργούς, τους δικαστικούς υπαλλήλους είτε μέσω ΑΣΕΠ, είτε μέσω Εθνικών Σχολών με συγκεκριμένα, αξιοκρατικά και διαφανή κριτήρια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Κυρίες και κύριοι συνάδελφοι, έχουμε ακόμη ένα νομοσχέδιο που κατατίθεται, στην κυριολεξία, νύχτα και μπαίνει προς συζήτηση στις Επιτροπές μόλις μια μέρα μετά την κατάθεσή του.

Πρόκειται, μάλιστα, για ένα νομοσχέδιο το οποίο αποτελείται από 75 άρθρα, άρα, δεν είναι ένα μικρό νομοσχέδιο. Σημειώνουμε, για ακόμη μια φορά, πως η πάγια αυτή τακτική της Κυβέρνησης ευτελίζει πλήρως το νομοθετικό έργο. Είναι μια πάγια τακτική στο σύνολό της που εφαρμόζει η Κυβέρνηση και δεν μιλάω μόνο για το συγκεκριμένο Υπουργείο. Έχει καταστεί κανονικότητα με την Ν.Δ. να ψηφίζονται νόμοι χωρίς καμία ουσιαστική διαβούλευση και με διαδικασίες εξπρές.

Η «αλλεργία», όμως, της Κυβέρνησης προς την ουσιαστική διαβούλευση και τον πραγματικό διάλογο φαίνεται και από τη σχετική καταγγελία που υπάρχει της Ομοσπονδίας Δικαστικών Υπαλλήλων Ελλάδας. Η Ομοσπονδία σημειώνει ότι, πριν από τέσσερις μήνες, συστάθηκε νομοπαρασκευαστική επιτροπή με έργο την επεξεργασία του σχεδίου νόμου με τίτλο: Εθνική Σχολή Δικαστικών Υπαλλήλων. Αφού ολοκληρώθηκαν οι εργασίες και παραδόθηκε το πόρισμα, η Κυβέρνηση την αγνόησε τελείως. Χωρίς καμία αιτιολογία και αντίθετα από κάθε δεοντολογία, η Κυβέρνηση έφερε προς ψήφιση ένα εντελώς διαφορετικό νομοσχέδιο.

Ένα σχέδιο νόμου που δεν προβλέπει καμία Σχολή Δικαστικών Υπαλλήλων, αλλά κάτι εντελώς διαφορετικό, καθώς, σύμφωνα με τις προβλέψεις οι προσλήψεις και η επιμόρφωση των δικαστικών υπαλλήλων θα γίνονται μέσω της Σχολής Δικαστικών Λειτουργών. Βλέπουμε, δηλαδή, ότι άλλο νομοσχέδιο παρουσιάζεται στους άμεσα ενδιαφερόμενους και άλλο έρχεται προς ψήφιση. Το γεγονός αυτό, στην καλύτερη περίπτωση, αν θέλουμε να είμαστε καλοπροαίρετοι προς την Κυβέρνηση, δείχνει μεγάλη προχειρότητα. Στη χειρότερη και στην πιο πιθανή περίπτωση, είναι ότι αποδεικνύει τον εμπαιγμό της Κυβέρνησης προς τους δικαστικούς υπαλλήλους. Την αυταρχική της στροφή, καθώς και την αποστροφή της προς τη διαφάνεια, τον έλεγχο και τον ουσιαστικό διάλογο.

Σύμφωνα, όμως, με την Αιτιολογική Έκθεση του νομοσχεδίου, ένα από τα μεγαλύτερα προβλήματα του δικαιοδοτικού συστήματος της χώρας είναι η έλλειψη ειδικά καταρτισμένων δικαστικών υπαλλήλων, οι οποίοι θα μπορούσαν να εξυπηρετήσουν γρήγορα και αποτελεσματικά τους πολίτες, καθώς και να επικουρούν τους δικαστικούς λειτουργούς στο έργο τους.

Σύμφωνα, δε, με την Ομοσπονδία Δικαστικών Υπαλλήλων Ελλάδας, η υποστελέχωση αποτελεί το πιο σημαντικό πρόβλημα των δικαστικών υπηρεσιών, καθώς πάνω από το 30% των οργανικών θέσεων παραμένουν κενές.

Σύμφωνα με τις διατάξεις του νομοσχεδίου, καθιερώνεται η πρόσληψη των δικαστικών υπαλλήλων με εισαγωγικό διαγωνισμό στην ΕΣΔΙ. Ο διαγωνισμός αυτός θα προκηρύσσεται κάθε έτος, προκειμένου να καλυφθούν οι κενές θέσεις δικαστικών υπαλλήλων του κλάδου των γραμματέων, όλων των κατηγοριών Π.Ε., Τ.Ε., Δ.Ε. Ο εισαγωγικός διαγωνισμός διενεργείται από επιτροπή που απαρτίζεται από τρεις ανώτατους δικαστικούς λειτουργούς. Έναν δικαστικό υπάλληλο, προϊστάμενο διεύθυνσης, γραμματείας εφετείου ή διοικητικού εφετείου, ένα μέλος ΔΕΠ και τρία μέλη ΑΣΕΠ. Ο διαγωνισμός θα περιλαμβάνει δύο στάδια, το γραπτό και το προφορικό. Το πρώτο στάδιο, το οποίο διεξάγεται στη Θεσσαλονίκη εντός του τρίτου 5ημέρου του μηνός Ιουνίου, περιλαμβάνει γραπτή εξέταση σε τρεις θεματικές. Οι επιτυχόντες του πρώτου σταδίου συμμετέχουν στο δεύτερο στάδιο, το οποίο συνίσταται σε προφορική εξέταση. Και οι προβλέψεις του νομοσχεδίου δεν απαντούν στα σημαντικά όμως προβλήματα του κλάδου, καθώς σε καμία περίπτωση δεν βοηθούν στην κάλυψη των προαναφερθέντων κενών. Οι ελλείψεις δεν πρόκειται να αναπληρωθούν, ούτε στην επόμενη δεκαετία. Δεδομένου μάλιστα και του ετήσιου ρυθμού αποχωρήσεων λόγω συνταξιοδότησης. Η αλλαγή στην διαδικασία πρόσληψης δεν οδηγεί αναγκαία και σε περισσότερες προσλήψεις που είναι το ζητούμενο. Αντίθετα, η νέα διαδικασία, σύμφωνα μάλιστα με την Ομοσπονδία Δικαστικών Υπαλλήλων καθίσταται ιδιαίτερα πολύπλοκη και απαιτητική. Τίθεται έτσι εν αμφιβόλω η ισότιμη αντιμετώπιση των υποψηφίων, αφού παρακάμπτεται επί της ουσίας το ΑΣΕΠ, ενώ απαιτείται εκτός γραπτής εξέτασης και προφορική δοκιμασία στο ίδιο γνωστικό αντικείμενο.

Όσον αφορά στην επιμόρφωση των δικαστικών υπαλλήλων. Δεν αμφισβητεί κανείς την αναγκαιότητά της, ούτε καν το ίδιο το συνδικαλιστικό όργανο. Στο νομοσχέδιο όμως προβλέπεται η διαρκής επιμόρφωση των δικαστικών υπαλλήλων από την ΕΣΔΙ, με την διεξαγωγή των προγραμμάτων επιμόρφωσης να πραγματοποιείται είτε στην έδρα της ΕΣΔΙ, είτε διαδικτυακά. Παρά την πραγματική ανάγκη για την επιμόρφωση δικαστικών υπαλλήλων, όλες οι προηγούμενες κυβερνήσεις, καθώς και η σημερινή για τρεισήμισι χρόνια δηλαδή, δεν έπραξαν το παραμικρό. Σε αυτό το πλαίσιο τίθεται ένα ερώτημα. Ποια είναι ακριβώς η χρησιμότητα ψήφισης μεγάλου μέρους νέων διατάξεων για την επιμόρφωση των δικαστικών υπαλλήλων από έναν νέο μάλιστα φορέα; Όταν υπάρχουν, η Εθνική Σχολή Δημόσιας Διοίκησης και το ΙΝΕ. Δηλαδή, φορείς που διαθέτουν την τεχνογνωσία και την υλικοτεχνική υποδομή για να φέρουν εις πέρας με επιτυχία τις επιμορφώσεις αυτές. Όπως προαναφέρθηκε, όμως, ήδη, οι διατάξεις του νομοσχεδίου δεν εξασφαλίζουν σε καμία περίπτωση την επίλυση των υπαρκτών προβλημάτων των δικαστικών υπηρεσιών.

Για μια ακόμη φορά, επιλέγεται από την Κυβέρνηση η εκ νέου νομοθέτηση χωρίς, όμως, αυτή να προσφέρει στην πραγματικότητα το παραμικρό για την επίλυση των προηγούμενων προβλημάτων που έχουν υπάρξει. Η σχετική απόφαση, όμως, του διοικητικού συμβουλίου της ΟΔΥΕ για το σχέδιο νόμου είναι, λοιπόν, καταπέλτης.

Ο Υπουργός Δικαιοσύνης ανακοίνωσε ουσιαστικά ένα άλλο σχέδιο νόμου, που, στην ουσία, μέσα από αυτό, δεν πρόκειται να εγκριθεί καμία Σχολή Δικαστικών Υπαλλήλων, αλλά, πολύ απλά και εν ολίγης, οι προσλήψεις και η επιμόρφωση των δικαστικών υπαλλήλων θα γίνονται μέσω της Εθνικής Σχολής Δικαστικών Λειτουργών. Η ΟΔΥΕ σημειώνει τον απαξιωτικό τρόπο με τον οποίο αντιμετωπίζει η Κυβέρνηση και ο ίδιος ο Υπουργός Δικαιοσύνης τους δικαστικούς υπαλλήλους, αλλά και τα μέλη της νομοπαρασκευαστικής επιτροπής, δικαστικούς λειτουργούς, δικαστικούς υπαλλήλους, υπηρεσιακούς παράγοντες.

Το σχέδιο νόμου σε καμία περίπτωση δεν απαντά στα χρόνια και συνεχώς αυξανόμενα προβλήματα των δικαστικών υπηρεσιών και των δικαστικών υπαλλήλων. Η υποστελέχωση παραμένει αφού πάνω από το 30% των οργανικών θέσεων παραμένουν κενές. Με τον ρυθμό προσλήψεων, τα κενά αυτά δεν πρόκειται να αναπληρωθούν ούτε στην επόμενη δεκαετία. Δεδομένου, μάλιστα, του ετήσιου αριθμού αποχωρήσεων λόγω συνταξιοδότησης.

Παραμένει και η υπαμειβόμενη εργασία, γιατί οι αποδοχές έχουν μειωθεί δραματικά. Το 2011, με τη λαίλαπα του πρώτου μνημονίου, καταργήθηκαν, εν μία νυκτί, το επίδομα ειδικών συνθηκών, ο διανεμητικός λογαριασμός του ΤΑΧΔΙΚ, που αντιστοιχούσαν σε ποσοστιαία μείωση της τάξης του 25% με 40% μηνιαίως. Καθημερινά, εδώ και πολλά χρόνια, χιλιάδες ώρες υπερωριακής εργασίας, λόγου χάρη σε ποινικά ακροατήρια, ανάκριση, αυτόφωρα και ούτω καθ’ εξής, καθημερινές, αργίες, σαββατοκύριακα, παραμένουν απλήρωτες ή αμειβόμενες ως φιλοδώρημα.

Το ίδιο το νομοσχέδιο δεν αναφέρει καμία πρόβλεψη για καλύτερες αποδοχές των δικαστικών υπαλλήλων, κάτι που το περιμέναμε, κύριε Υπουργέ. Η Κυβέρνηση, δια του Υπουργού Δικαιοσύνης, παρουσιάζει ως μαγική λύση την ψήφιση του σχεδίου νόμου, αδιαφορώντας πλήρως για τα προβλήματα που διαρκώς σωρεύονται στα δικαστήρια όλης της χώρας. Όπως παρατηρεί, όμως, και η ΟΔΥΕ, η ψήφιση του σχεδίου νόμου δεν ανταποκρίνεται στις ανάγκες που υπάρχουν. Ο μόνος τρόπος για να δοθούν άμεσες και δραστικές λύσεις στα προβλήματα των δικαστικών υπηρεσιών και των δικαστικών υπαλλήλων είναι η άμεση προκήρυξη του διαγωνισμού με ενεργοποίηση του άρθρου 11 του νόμου 4798/2021, τουλάχιστον για τις περίπου 500 θέσεις που έχουν τεθεί ως και το έτος 2022, προγραμματισμός των προσλήψεων δικαστικών υπαλλήλων σε βάθος τριετίας, με στόχο την κάλυψη όλων των οργανικών θέσεων κενών στις δικαστικές υπηρεσίες, η επαναθεσμοθέτηση του επιδόματος ειδικών συνθηκών, η έγκριση σε μόνιμη βάση 20 ωρών μηνιαίως για υπερωριακή απασχόληση σε όλους τους δικαστικούς υπαλλήλους της χώρας ως ελάχιστης ουσιαστικής αναγνώρισης από την Πολιτεία του ρόλου που τους αναλογεί για την απονομή της δικαιοσύνης, η εκπαίδευση και η επιμόρφωση των υπηρετούντων και νεοδιοριζόμενων δικαστικών υπαλλήλων από κρατικούς φορείς να είναι αποσυνδεδεμένη από τις διαδικασίες πρόσληψης.

Εμείς, ως ΜέΡΑ25, στηρίζουμε τα αιτήματα αυτά και αν και είμαστε κριτικοί προς το νομοσχέδιο, για την ψήφιση, θα επιφυλαχθούμε για την Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκαν οι τοποθετήσεις εισηγητών και ειδικών αγορητών επί της αρχής του νομοσχεδίου.

Όπως είπαμε, όλοι οι φορείς που προτάθηκαν, θα κληθούν στην ακρόαση στην αυριανή συνεδρίαση. Απλά, να τους επαναλάβω, για να καταγραφούν στα πρακτικά. Έχουν κληθεί για αύριο η Ένωση Δικαστών και Εισαγγελέων Ελλάδος, η Ένωση Εισαγγελέων Ελλάδος, η Ολομέλεια των Προέδρων των Δικηγορικών Συλλόγων Ελλάδος, η Ομοσπονδία Δικαστικών Υπαλλήλων Ελλάδος, η Ένωση Διοικητικών Δικαστών, η Ένωση Δικαστικών Λειτουργών του Συμβουλίου Επικρατείας, η Εθνική Σχολή Δικαστικών Λειτουργών και το Εθνικό Κέντρο Δημόσιας Διοίκησης και Αυτοδιοίκησης.

Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κυρίες και κύριοι συνάδελφοι, ευρισκόμενος στο βήμα της Επιτροπής, για να υποστηρίξω το νομοσχέδιο που αφορά στην κατεύθυνση δικαστικών υπαλλήλων στην Εθνική Σχολή Δικαστών, θέλω να δηλώσω, πραγματικά, χαρούμενος, διότι, με το συγκεκριμένο νομοσχέδιο, κλείνουμε έναν πολύ μεγάλο κύκλο μεταρρυθμίσεων, που έχουμε επιχειρήσει στην ελληνική δικαιοσύνη τα τελευταία τρεισήμισι χρόνια και νομίζω ότι, έχοντας ήδη περιγράψει τόσο κατά τις συνεδριάσεις των Επιτροπών όσο και στην Ολομέλεια το συγκεκριμένο σχέδιο, το οποίο εγώ, προσωπικά, έχω κατά κάποιο τρόπο υπηρετήσει σε ό,τι αφορά τη νομοθετική ψήφισή του και, από εκεί και πέρα την υλοποίησή του, εκτιμώ ότι βρισκόμαστε μπροστά σε μια γενικότερη εξέλιξη που αφορά σε κάτι απολύτως θετικό σε ό,τι αφορά τη λειτουργία του δικαστικού μας συστήματος. Ας τα βάλουμε όλα σε μια σειρά, για να μπορέσω να απαντήσω και στα επιμέρους ζητήματα, τα οποία ετέθησαν από τους συναδέλφους και ειδικά τους Αγορητές των κομμάτων της Αντιπολίτευσης.

### Καταρχάς, σε ό,τι αφορά το ίδιο το νομοσχέδιο, ο Εισηγητής της Πλειοψηφίας, ο κύριος Στυλιανίδης, ανέλυσε με πολύ συγκεκριμένο τρόπο όλες τις διαδικασίες που αφορούν στο πώς θα διαρθρωθεί πλέον στην Εθνική Σχολή Δικαστών, η κατεύθυνση της πρόσληψης και επιμόρφωσης των δικαστικών υπαλλήλων και εκτιμώ ότι όλα αυτά τα βήματα γίνονται με έναν τόσο συγκεκριμένο και προφανή τρόπο που η τυχόν συζήτηση που θα μπορούσε να γίνει, μάλλον, θα δημιουργούσε άλλου είδους ερωτηματικά. Γι’ αυτόν,, ακριβώς τον λόγο, και οι αναλύσεις ή εν πάση περιπτώσει τα επιχειρήματα, τα οποία έθεσαν οι κύριοι συνάδελφοι που βρέθηκαν στο βήμα νωρίτερα, δεν αφορούσαν καν στη διαδικασία, με την οποία πρόκειται να λειτουργήσει η συγκεκριμένη κατεύθυνση, εντός της Εθνικής Σχολής Δικαστών, όπως κατά τη διάρκεια της νομοπαρασκευαστικής επιτροπής, η συζήτηση ήταν για Εθνική Σχολή Δικαστικών Υπαλλήλων. Όμως, αυτό που προέκυψε εκ των υστέρων, αφορούσε κυρίως στο γεγονός ότι θα μπορούσε μια ενιαία σχολή, όπως είναι η Εθνική Σχολή Δικαστών, να υπηρετήσει τον συγκεκριμένο ρόλο, να μπορέσει να υποστηρίξει τον συγκεκριμένο ρόλο. Δηλαδή, να κάνει τις διαδικασίες της επιλογής και, από κει και πέρα, της επιμόρφωσης των δικαστικών υπαλλήλων.

### Υπάρχουν κενά σε αυτή τη διαδικασία πριν αναλύσω, βεβαίως, τη σκοπιμότητα και τον λόγο; Όχι, κυρίες και κύριοι συνάδελφοι, γιατί, απλούστατα, υπάρχουν τρία μέλη του ΑΣΕΠ στη συγκεκριμένη Επιτροπή και, πραγματικά, απορώ πώς μπορεί να εκφράστηκαν έστω και δειλά κάποια ερωτήματα ή κάποια υπόνοια ερωτημάτων, σε σχέση με τη διαφάνεια της συγκεκριμένης διαδικασίας. Αν υπήρχαν τέτοιου είδους ζητήματα, προφανώς, θα τα είχαμε δει, σε κάθε διαγωνισμό του ΑΣΕΠ. Όταν, όμως, διασφαλίζεται η ακεραιότητα, η διαφάνεια του διαγωνισμού, με την παρουσία τουλάχιστον των τριών μελών του ΑΣΕΠ που προσδιορίζονται από το σχέδιο νόμου, δεν μπορεί να διατυπώνονται τέτοιου είδους ερωτήματα. Όπως, επίσης και το γεγονός ότι με ρωτήσατε, γιατί δεν κάνουμε τον διαγωνισμό που προβλέπεται με τον νόμο που ψηφίσαμε, κατά τον Κώδικα των Δικαστικών Υπαλλήλων; Μα, κυρίες και κύριοι συνάδελφοι, εσείς εκφράσατε ανησυχία για τη διαφάνεια του διαγωνισμού όταν ήδη προσδιορίζεται ο διαγωνισμός με τη συμμετοχή των τριών μελών του ΑΣΕΠ. Σε μια άλλη περίπτωση, αλήθεια, θα λέγατε ότι μπορούμε να κάνουμε έναν διαγωνισμό χωρίς τη συμμετοχή του ΑΣΕΠ; Αυτό θέλω να μου το απαντήσετε, κάποια στιγμή, στις επόμενες συνεδριάσεις, για να το καταλάβω. Διότι, εδώ, νομίζω ότι η προσπάθειά του να διατυπώσει κανείς μια διαφορετική άποψη ή να αντιπαραθέσει επιχειρήματα, προφανώς, αντιβαίνει σε κάποια ζητήματα, τα οποία νομίζω ότι είναι η αρχή, κατά βάσιν, όλης της διαδικασίας που ακολουθεί το ελληνικό πολιτικό σύστημα, εδώ και τουλάχιστον δυόμισι δεκαετίες, από την ψήφιση του συγκεκριμένου νόμου που αφορά στο ΑΣΕΠ.

### Όμως, για να δούμε τα πράγματα με μια, αν θέλετε, συνολικά εποπτική ματιά. Είμαι ο πρώτος, ο οποίος έχει ισχυριστεί, όχι μία, αλλά πάρα πολλές φορές ότι το μεγαλύτερο πρόβλημα που αφορά στη στελέχωση της Δικαιοσύνης αφορά στους δικαστικούς υπαλλήλους. Φαντάζομαι ότι όλοι εσείς, οι οποίοι εδώ βρίσκεστε ως υποστηρικτές ή, εν πάση περιπτώσει, ως εκφραστές διαφορετικών απόψεων περί του νομοσχεδίου που κατατίθεται από το Υπουργείο Δικαιοσύνης, πρέπει να θυμάστε πολύ καλά ότι, πάρα πολλές φορές, όχι μία, αλλά πάρα πολλές φορές και από το βήμα της Επιτροπής, αλλά και από το βήμα της Βουλής, δήλωσα ότι το μεγαλύτερο πρόβλημα που έχει η Δικαιοσύνη αφορά στην υποστελέχωση των δικαστικών υπαλλήλων, ότι είναι μικρός ο αριθμός. Μάλιστα, εγώ σας ανέφερα την αναλογία και η αναλογία είναι ακόμα χειρότερη από αυτή που είχαμε προσδιορίσει πριν από τρία περίπου χρόνια. Είναι χειρότερη από το 1 προς 1,3 που ήταν και νομίζω ότι αυτή είναι μια παραδοχή από την οποία δεν μπορεί να ξεφύγει απολύτως κανείς.

### Πως λύνεται, όμως, το πρόβλημα αυτό; Για πείτε μου, για να το καταλάβω; Κυρία Ελευθεριάδου, θα σας ζητήσω να μου πείτε, στην επόμενη συνεδρίαση, πόσοι δικαστικοί υπάλληλοι προσελήφθησαν επί την εποχή της περιόδου διακυβέρνησης του ΣΥΡΙΖΑ. Έγιναν διαγωνισμοί και το 2017 και το 2018 του ΑΣΕΠ. Θέλω, σας παρακαλώ πολύ, να μου πείτε πώς η προηγούμενη Κυβέρνηση, του ΣΥΡΙΖΑ, αντιμετώπισε το συγκεκριμένο πρόβλημα. Διότι, το να έρχεται εδώ κάνεις και να κάνει κριτική με τόσο μεγάλη ευκολία όταν η δική του περίοδος είναι απολύτως προβληματική, σε όλα τα μέτωπα και σε όλα τα επίπεδα, νομίζω ότι συνιστά τουλάχιστον μία ανακόλουθη στάση σε σχέση με την πολιτική επιχειρηματολογία .

### ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας): Είμαστε εκτός μνημονίων.

### ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης): Διότι, ξέρετε, είναι πολύ εύκολο να έρχεται και να λέει κανείς οτιδήποτε και να μπορεί να κρίνει οτιδήποτε. Αλλά, επειδή και οι πολίτες θυμούνται και οι εμπλεκόμενοι με την Δικαιοσύνη γνωρίζουν, πρέπει κάποια στιγμή να πούμε τα πράγματα με το όνομά τους.

Διότι, η προηγούμενη Κυβέρνηση, όντως και σωστά, είχε επιχειρήσει να προσλάβει δικαστικούς υπαλλήλους μέσω της γνωστής διαδικασίας του ΑΣΕΠ. Διαγωνισμός του 2017 -νομίζω δύο του 2017- και ένας του 2018.

Ας μας πούνε, λοιπόν, πόσοι προσελήφθησαν και πόσο βοηθήθηκε το δικαστικό σύστημα τα 4,5 χρόνια διακυβέρνησης του ΣΥΡΙΖΑ με τις διαδικασίες που επέλεξε η προηγούμενη Κυβέρνηση και με τις προσλήψεις που υποτίθεται ότι έκανε;

Να το ακούσουμε, να το ξέρουμε. Να είναι γνωστό στους Έλληνες πολίτες μιας και κάποιοι τα έχουν καταφέρει καλύτερα και κάποιοι δεν τα καταφέρνουν. Λοιπόν, κυρίες και κύριοι συνάδελφοι, για να βάλουμε τα πράγματα σε μια σειρά, νομίζω ότι είναι απολύτως γνωστό ότι μέσω των κλασικών διαδικασιών πρόσληψης του δημοσίου, μέσω του ΑΣΕΠ, η δυνατότητά του να στελεχώσουμε τη δικαιοσύνη με δικαστικούς υπαλλήλους θα έλεγα ότι είναι ανύπαρκτη. Αυτό μπορώ να το υποστηρίξω με κάθε δυνατό τρόπο, γιατί οι προσπάθειες που έκανα εγώ προσωπικά -παρουσία του Προέδρου της Ομοσπονδίας των Δικαστικών Υπαλλήλων- με το Υπουργείο Εσωτερικών, σε πολλές διαφορετικές συσκέψεις και την παρουσία του εκάστοτε προέδρου του ΑΣΕΠ, προκειμένου να βρούμε τρόπο και να αντλήσουμε επιτυχόντες από τον πίνακα των επιτυχόντων του ΑΣΕΠ του 2017 και του 2018, απέβει απολύτως άκαρπη. Επιπλέον, η προσπάθεια που κάναμε με την κινητικότητα και νομίζω ότι εδώ ήσασταν όλοι, κυρίες και κύριοι συνάδελφοι, να καταφέρουμε να αντλήσουμε υπαλλήλους από άλλες υπηρεσίες, προκειμένου να στελεχώσουν τις δικαστικές υπηρεσίες. Και αυτή απέβη άκαρπη. Ξέρετε γιατί;

Γιατί υπήρχε, δυστυχώς, η αδυναμία οι υπάλληλοι, οι οποίοι ενδιαφέρθηκαν να έρθουν στον χώρο της δικαιοσύνης, να καλύπτουν τα κριτήρια, τα οποία προβλέπονται από τον Κώδικα των Δικαστικών Υπαλλήλων. Άρα, λοιπόν, μην μέμφεστε τουλάχιστον την Κυβέρνηση ότι, αυτή την περίοδο, δεν έκανε κάθε δυνατή προσπάθεια, προκειμένου να στελεχώσει το δικαστικό σύστημα με δικαστικούς υπαλλήλους. Βεβαίως, η προσπάθεια αυτή που συνεχίστηκε στην αναζήτηση της λύσης κατέληξε στο να συστήσουμε μια συγκεκριμένη διαδικασία, η οποία εγώ, προσωπικά, πιστεύω ότι, επαναλαμβανόμενη κάθε χρόνο με συγκεκριμένους όρους στο μοντέλο της Εθνικής Σχολής Δικαστών, θα μπορέσει να λύσει το πρόβλημα σε ένα συγκεκριμένο βαθμό.

Αν, όμως, κάποιος από εσάς, πραγματικά, έχει μια άποψη ή μια ιδέα που μπορεί να δώσει μια άλλη διάσταση σε αυτή την προσπάθεια που κάνουμε, είμαι εδώ για να την ακούσω. Αλλά, όχι να έρχεται κανείς και να κάνει κριτική οχυρωμένος πίσω από μία άποψη του συνδικαλιστικού οργάνου, που, για τους δικούς του λόγους, μπορεί να έχει τη συγκεκριμένη άποψη. Συμμετείχε, βεβαίως, το συνδικαλιστικό όργανο -κατά τη νομοπαρασκευαστική επιτροπή, για να είμαστε απολύτως ειλικρινείς- των δικαστικών υπαλλήλων, λέγοντας ότι όλα αυτά, τα οποία κάνει η Κυβέρνηση, είναι πράγματα τα οποία δεν θα δώσουν τη λύση. Θα τη δώσουν, κυρίες και κύριοι συνάδελφοι, θα τη δώσουν, γιατί προβλέπονται συγκεκριμένες διαδικασίες. Μπαίνουμε σε μία λογική συγκεκριμένου χρόνου επανάληψης του διαγωνισμού κάθε χρόνο, στην ίδια χρονική περίοδο, με την ίδια ακριβώς διαδικασία, προκειμένου όσες θέσεις προκηρύσσονται, να μπορούν να καλύπτονται. Αυτό είναι το μεγάλο ζητούμενο.

Αν έρχεται ο καθένας, υποκριτικά, απλά και μόνο για να κάνει μια κριτική, η οποία δεν εδράζεται σε μια πολιτική θέση, αλλά σε μια έκφραση ενδεχομένως του συνδικαλιστικού οργάνου της ΟΔΥΕ, θα το δεχτώ αυτό. Αυτό, όμως, δεν είναι πολιτική, κυρίες και κύριοι συνάδελφοι, και πρέπει να το καταλάβουμε αυτό.

Για όσα, βεβαίως, ακούστηκαν και τα οποία δημιουργούν ενδεχομένως ένα προβληματισμό ή μια γενικότερη συζήτηση, θέλω να σας διαβεβαιώσω ότι όλα αποτέλεσαν σημεία και δικού μας προβληματισμού όλη την προηγούμενη περίοδο, που προσπαθούσαμε να διαμορφώσουμε το νομοσχέδιο που αφορά στην κατεύθυνση επιλογής και επιμόρφωσης των δικαστικών υπαλλήλων.

Δεν θα υπάρχουν υπάλληλοι δύο ταχυτήτων, κύριε Χήτα, σας διαβεβαιώνω γι’ αυτό. Διότι, όλα αυτά προβλέπονται, ήδη, από τον Κώδικα των Δικαστικών Υπαλλήλων και τα έχουμε ξεκαθαρίσει. Δηλαδή, είναι ένα ζήτημα το οποίο μπορεί να δημιουργεί ένα σημείο προβληματισμού, αλλά είναι απολύτως και ξεκαθαρισμένο.

Για πείτε, μου κυρίες και κύριοι συνάδελφοι, ο συνταγματικά κατοχυρωμένος ρόλος του δικαστικού υπαλλήλου, ενός λειτουργού, ο οποίος πρέπει να έχει αναβαθμισμένα προσόντα, πρέπει να έχει ιδιαίτερες δεξιότητες, πρέπει, πραγματικά, να υπηρετεί τη δικαιοσύνη, δεν θα έπρεπε να υπηρετείται μέσα από μια δομή της ίδιας ανεξάρτητης δικαιοσύνης;

Θα έπρεπε να ανήκει κάπου αλλού;

Γιατί εγώ πιστεύω ότι αν σας έλεγα ότι, τελικά, αυτή την επιμόρφωση θα την κάναμε από την Εθνική Σχολή Δικαστών, είμαι βέβαιος ότι ο δικός σας αντιπολιτευτικός οίστρος θα σας οδηγούσε στην έκφραση μιας διαφορετικής άποψης.

Γιατί να το κάνετε μέσα από το Υπουργείο Εσωτερικών και δεν το κάνετε μέσα από το Υπουργείο Δικαιοσύνης;

Γιατί, για να είμαστε ειλικρινείς, η αλήθεια είναι ότι κάθε φορά που ερχόμαστε να προτείνουμε κάτι που αφορά σε μια συγκεκριμένη διαδικασία, με απόλυτο σεβασμό στη συνταγματικά κατοχυρωμένη ανεξαρτησία της δικαιοσύνης, πάντα βρίσκετε τον λόγο ενός διαφορετικού επιχειρήματος, που, επαναλαμβάνω, τις περισσότερες φορές, έχει απλά ως αιτία το να υπάρχει αντίλογος στην κυβερνητική πολιτική και όχι να συμφωνήσουμε σε πράγματα τα οποία, κατά τη δική μου τουλάχιστον άποψη, θα μπορούσαν να είναι αυτονόητα και κοινός τόπος συνεύρεσης των πολιτικών κομμάτων.

Αν, λοιπόν, δεχτούμε ότι υπάρχει πρόβλημα αυτήν τη στιγμή, κάτι το οποίο αποδεικνύεται και από τους αριθμούς, υποστελέχωσης δικαιοσύνης στο θέμα των δικαστικών υπαλλήλων, αν δεχτούμε ότι όλες οι προσπάθειες οι οποίες έγιναν στο παρελθόν και με τους διαγωνισμούς του ΑΣΕΠ και με το άνοιγμα της κινητικότητας, δεν έδωσαν λύση στο πρόβλημα, προφανώς, κυρίες και κύριοι συνάδελφοι, έπρεπε να αναζητήσουμε τη λύση και να την προτείνουμε και είναι αυτή που προτείνω σήμερα στην αρμόδια κοινοβουλευτική Επιτροπή, προκειμένου να λύσουμε οριστικά το πρόβλημα της υποστελέχωσης των δικαστικών υπαλλήλων.

Αν υπάρχει άλλη πρόταση, είμαι εδώ για να την ακούσω, αλλά είναι μια κριτική η οποία, στην πραγματικότητα, περιγράφει το πρόβλημα, το οποίο είναι γνωστό εδώ και δεκαετίες. Γιατί, αν ψάξετε, κυρία Ελευθεριάδου, θα δείτε πότε έγινε τελευταία πρόσληψη δικαστικών υπαλλήλων μαζικά και δεν είναι καν την προηγούμενη δεκαετία. Είναι την προπροηγούμενη δεκαετία. Το λέω απλώς, για να έχετε μια εικόνα, διότι είναι ζητήματα τα οποία μας απασχόλησαν και τα οποία μας έκαναν να ψάξουμε πάρα πολύ για να αναζητήσουμε τη λύση του προβλήματος. Θα καταλάβετε, λοιπόν, ότι η προσπάθεια η οποία γίνεται εδώ είναι ακριβώς για να δώσουμε μια απολύτως οριστική λύση.

Επειδή όλες αυτές οι περιγραφές οι οποίες γίνονται, προκειμένου να δούμε τι ακριβώς θα κάνουμε και τι ενδεχομένως δεν έχουμε κάνει, κυρίες και κύριοι συνάδελφοι, αν νομίζετε ότι υπάρχει κάποιο «μαγικό κουμπί» που το πατάει κανείς και αλλάζει μια πραγματικότητα προβληματική από τη μια στιγμή στην άλλη, χωρίς να υπάρχει ένα πλαίσιο μεταρρυθμίσεων και μιας φιλοσοφίας, που, προφανώς, πρέπει να φέρει αλλαγές και διαφοροποιήσεις σε μια υφιστάμενη κατάσταση, είμαστε εδώ για να ακούσουμε πώς είναι αυτό το «μαγικό κουμπί», πώς το πατάτε και πώς μπορείτε να αλλάξετε αυτήν την πραγματικότητα.

Διότι, το να δεχτεί κανείς ότι μιλάμε για προβλήματα, τα οποία έρχονται από το βάθος του χρόνου και δεν είναι σημερινά, γιατί περί αυτού πρόκειται και το ξέρουμε πάρα πολύ καλά – ακούσατε τι είπε ο κ. Στυλιανίδης, από μια αναλογία 1 προς 1,39 φτάσαμε στο 1 προς 1,09 με 1,1, γιατί αυτή είναι η πραγματικότητα και πολύ σωστά την έχετε περιγράψει – νομίζω ότι είναι εύκολο να καταλάβετε γιατί φτάσαμε ως εδώ. Αλλά, το να προτείνουμε σήμερα μια λύση, η οποία εγώ προσωπικά πιστεύω ότι δρομολογεί, ουσιαστικά, την απάντηση σε αυτή την προβληματική πραγματικότητα για τα πολλά επόμενα χρόνια, νομίζω ότι θα ήταν μια δυνατότητά τού να συμφωνήσουμε και να πούμε κάποια βασικά πράγματα για το πώς, ενδεχομένως, θα μπορούσαμε να το βελτιώσουμε, με την παρουσία του ΑΣΕΠ στην επιτροπή, με τρία μέλη του ΑΣΕΠ, με διαδικασίες διαφανείς, οι οποίες έχουν ακολουθηθεί και κατά την επιλογή των υποψηφίων στην Εθνική Σχολή Δικαστών, με την παρουσία ανώτατων δικαστικών λειτουργών των τριών δικαστηρίων, με την παρουσία ενός μέλους ΔΕΠ και, βεβαίως, με την παρουσία εκπροσώπου των δικαστικών υπαλλήλων από το Εφετείο. Δηλαδή, πόσο πιο διαφανής θα μπορούσε να γίνει μια διαδικασία, η οποία θα ακολουθούσε μια συγκεκριμένη, θα έλεγα, πρακτική για να μπορέσουμε να αντιμετωπίσουμε το συγκεκριμένο ζήτημα;

Από την άλλη πλευρά, η επιμόρφωση των δικαστικών υπαλλήλων, κυρίες και κύριοι συνάδελφοι, δεν μπορεί παρά να είναι ένα σταθερό ζητούμενο, το οποίο πρέπει με κάποιον τρόπο να δρομολογηθεί και το δρομολογούμε με την κατεύθυνση στην Εθνική Σχολή Δικαστών, ακριβώς για να υπάρχει η διά βίου επιμόρφωση των δικαστικών υπαλλήλων. Προφανώς θα διαμορφωθούν όλοι οι δικαστικοί υπάλληλοι και οι νυν υπηρετούντες δικαστικοί υπάλληλοι, όπως, επίσης, θα επιμορφωθούν εξαρχής και θα εκπαιδευτούν εξαρχής οι νέοι δικαστικοί υπάλληλοι, οι οποίοι θα μπουν μέσα στο δικαστικό σύστημα. Έχουμε τεράστια ανάγκη από νέους υπαλλήλους στην ελληνική δικαιοσύνη, κυρίες και κύριοι συνάδελφοι, και αυτό προσπαθούμε να απαντήσουμε.

Πώς θα γίνει αυτό; Μα, με την ταχύτερη δυνατή διαδικασία ειδικά για φέτος. Δεν προβλέπεται να ακολουθήσουμε τη διαδικασία του Ιουνίου, που περιγράφει το νομοσχέδιο, αλλά αμέσως μετά την ψήφιση του νομοσχεδίου να δρομολογηθούν οι διαδικασίες, για να μπορέσουμε να τους έχουμε το ταχύτερο δυνατό.

Αυτό δεν θα μπορούσε να γίνει με fast track διαδικασίες. Θα ακολουθήσουμε τα συγκεκριμένα βήματα, τα οποία θα άρουν κάθε υποψία σε σχέση με τη διαδικασία και τη διαφάνεια του διαγωνισμού. Και νομίζω ότι όλα αυτά περιγράφονται με τον πλέον σαφή τρόπο. Και θα απαντούσαν και στην κυρία Γιαννακοπούλου, η οποία έκανε όντως μια πολύ σωστή τοποθέτηση, ότι δεν έχουμε έλλειψη, αυτή είναι η προσωπική μου άποψη, μόνο υπαλλήλων, έχουμε έλλειψη και καταρτισμένων υπαλλήλων. Αυτή είναι η πραγματικότητα.

Αν θέλουμε, όντως, να αντιμετωπίσουμε τις παθογένειες που έχει η ελληνική δικαιοσύνη, αν θέλουμε κυρίως να αντιμετωπίσουμε το θέμα της καθυστέρησης στον χρόνο απονομής της δικαιοσύνης, νομίζω ότι το να μπούμε στο δικαστικό σύστημα καταρτισμένοι υπάλληλοι, είναι ο βασικός, αν θέλετε, παράγοντας που θα μας βοηθήσει να κινηθούμε σε αυτή την κατεύθυνση. Έχετε την εντύπωση ότι εγώ δεν γνωρίζω πως υπάρχουν αυτή τη στιγμή ανακριτές, οι οποίοι δεν έχουν δικαστικό γραμματέα; Ποιος θα το γνωρίζει; Θα κρυφτώ πίσω από το δάχτυλό μου, δεν ξέρουμε ποια είναι η πραγματικότητα; Αυτή την προβληματική πραγματικότητα πάμε να αντιμετωπίσουμε με το συγκεκριμένο σχέδιο νόμου. Και δεν σας κρύβω ότι θα περίμενα μεγαλύτερη γενναιότητα κατά την τοποθέτηση των πολιτικών κομμάτων στο πώς αντιμετωπίζουμε ένα ζήτημα, που συνιστά μια παθογένεια δεκαετιών και δεν έχει αντιμετωπιστεί μέχρι σήμερα και ούτε πρόκειται να απαντηθεί με την υφιστάμενη πραγματικότητα.

Αλλά, νομίζω ότι, κυρίες και κύριοι συνάδελφοι, υπάρχουν και άλλα ζητήματα. Η προσπάθεια που κάνουμε στο κομμάτι της ενίσχυσης γενικά της λειτουργίας της δικαιοσύνης, πέρα από την ψηφιοποίηση που έχει κάνει άλματα το τελευταίο χρονικό διάστημα, οι δικαστικοί υπάλληλοι νομίζω ότι αναγνωρίζουν την προσπάθεια που έχει κάνει το Υπουργείο Δικαιοσύνης και για την ψηφιακή απομαγνητοφώνηση των πρακτικών των ποινικών δικαστηρίων, και για το ηλεκτρονικό πινάκιο όπου, πλέον, αρχίζει και γίνεται πραγματικότητα, και για την ηλεκτρονική ροή της μήνυσης, και για τη γενικότερη ψηφιοποίηση, η οποία, σε ένα μεγάλο βαθμό, έχει αποφορτίσει από όγκο δουλειάς τους δικαστικούς υπαλλήλους, αλλά ξέρω πολύ καλά και το γνωρίζουμε όλοι μας ότι δεν φτάνουν μόνο αυτά, γι’ αυτό κάνουμε και τα επόμενα βήματα.

Και, βεβαίως, δεν φτάνει ούτε καν το γεγονός ότι έχουμε καταφέρει και έχουμε εξασφαλίσει υπερωρίες για τη φετινή χρονιά, για πρώτη φορά που ανέρχονται στο ενάμιση εκατομμύριο ευρώ για τους δικαστικούς υπαλλήλους, ούτε επίσης για το γεγονός ότι έχουμε καταφέρει να εντάξουμε το λεγόμενο μπόνους για τους δικαστικούς υπαλλήλους στο Ταμείο Ανάκαμψης, που θα δώσει ένα επιπλέον κίνητρο σε ανθρώπους που όντως προσπαθούν, όντως προσφέρουν πραγματική εργασία ακόμη και πέρα από τον χρόνο του συγκεκριμένου ωραρίου που μπορεί να έχουν, και όντως βοηθούν καθοριστικά το σύστημα της δικαιοσύνης να λειτουργήσει μέσα από τις δυνατότητές του. Νομίζω ότι όλα αυτά είναι γνωστά και όλα αυτά έχουν κατά κάποιον τρόπο δρομολογηθεί το τελευταίο χρονικό διάστημα, δημιουργώντας μια άλλη εικόνα και μια άλλη πραγματικότητα.

Τέλος, θέλω να κάνω ένα σχόλιο για την αποστροφή της κ. Ελευθεριάδου ότι σήμερα, στη δικαιοσύνη στην Ελλάδα, υπάρχουν εγκαταλελειμμένα κτίρια. Δεν θα ρωτήσω τι έγινε κατά την περίοδο της διακυβέρνησης του ΣΥΡΙΖΑ, ούτε αν μπήκε κανένα εν πάση περιπτώσει λιθαράκι στο θέμα της συντήρησης, της ανακατασκευής ή και της κατασκευής νέων δικαστικών κτιρίων. Θα σας πω, όμως, κυρίες και κύριοι συνάδελφοι, ότι αυτή την περίοδο συντελείται το μεγαλύτερο κτιριολογικό πρόγραμμα που έχει γίνει ποτέ στην ελληνική δικαιοσύνη, με την κατασκευή επτά νέων δικαστικών μεγάρων μέσω του προγράμματος ΣΔΙΤ, σύμπραξης δημοσίου και ιδιωτικού τομέα, στο Κιλκίς, στην Έδεσσα, στις Σέρρες, στον Βόλο, στη Λαμία, στο Ηράκλειο και στα Χανιά.

Μόλις την προηγούμενη εβδομάδα, υπέγραψα τη διακήρυξη για το νέο πρωτοδικείο και την νέα εισαγγελία πρωτοδικών της Αθήνας. Όλοι μιλούσατε και μιλάμε για την Ευελπίδων και όλοι ξέρουμε ποια είναι η πραγματικότητα στην Ευελπίδων. Σήμερα, λοιπόν, σας κάνω γνωστό ότι μιας και το πρόγραμμα του Ταμείου Ανάκαμψη είναι εμπροσθοβαρές, μέχρι το τέλος του 2026, θα έχουμε ένα νέο πρωτοδικείο και νέα εισαγγελέα πρωτοδικών πενήντα χιλιάδων τετραγωνικών μέτρων, στον χώρο που βρίσκεται ακριβώς πάνω από το εφετείο πάνω από τον Άρειο Πάγο. Θα έχουμε ένα τετράγωνο δικαιοσύνης στην Αθήνα, το οποίο θα οριοθετείται στην καρδιά της Αθήνας και θα δίνει μια ταυτότητα συνολικά στη δικαιοσύνη, και νομίζω ότι με αυτόν τον τρόπο θα έχουμε συμβάλει ουσιαστικά σε ένα πολύ μεγάλο βήμα που αφορά τη δικαιοσύνη γενικότερα στην Ελλάδα, πολύ δε περισσότερο στο μεγαλύτερο δικαστήριο της χώρας που είναι το πρωτοδικείο της Αθήνας.

Βεβαίως, βρίσκεται σε εξέλιξη ο δημόσιος διεθνής διαγωνισμός για την αγορά κτιρίου για το νέο δικαστήριο του Πειραιά. Αν όλα αυτά δε συνιστούν μια τεράστια προσπάθεια από την πλευρά του Υπουργείου Δικαιοσύνης να δημιουργήσει άλλα δεδομένα και να δημιουργήσει μια άλλη πραγματικότητα, με αναβαθμισμένες υποδομές, με υποδομές που αξίζουν και στην ελληνική δικαιοσύνη, αλλά και στους Έλληνες πολίτες και που να δημιουργούν το λόγο για τον οποίο θα αντιμετωπίσουμε τα προβλήματα που έρχονται από το παρελθόν, αυτό είναι ένα ερώτημα, το οποίο, αν δεν απαντάται από τους αξιότιμους κ.κ. συναδέλφους των κομμάτων της αντιπολίτευσης, είναι βέβαιο ότι θα απαντηθεί από τους Έλληνες πολίτες.

Νομίζω ότι θα έχουμε την ευκαιρία, στο επόμενο χρονικό διάστημα, να πούμε και πολλά άλλα. Άκουσα τα παράπονα της κυρίας Κομνηνάκα για την εντατικοποίηση του νομοθετικού έργου ειδικά αυτές τις ημέρες, αλλά νομίζω ότι όλα αυτά, με καλή διάθεση από όλους μας, θα μπορέσουμε να τα αντιμετωπίσουμε. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Στο σημείο αυτό, ολοκληρώθηκε η επί της αρχής επεξεργασία και εξέταση νόμου του Υπουργείου Δικαιοσύνης «Επιλογή, κατάρτιση και επιμόρφωση των δικαστικών υπαλλήλων στην Εθνική Σχολή Δικαστικών Λειτουργών - Τροποποιήσεις στον ν. 4871/2021 και λοιπές ρυθμίσεις του Υπουργείου Δικαιοσύνης».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Δούνια Παναγιώτα (Νόνη), Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ελευθεριάδου Σουλτάνα, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Στολτίδης Λεωνίδας, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Σακοράφα Σοφία και Αδαμοπούλου Αγγελική.

Τέλος και περί ώρα 18:00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**